Lur gaineko Euskal Herriko sokatira txapelketaren bigarren jardunaldia jokatuko dute larunbatean Azkoitian

Oteiza frontoietako belardietan egingo dute txapelketa, eta bost talde arituko dira nor baino nor gehiago, 17:00etan hasita.

2019ko Lur gaineko Euskadiko sokatira txapelketako irudi bat. (Maxixatzen)

Hasi da dagoeneko Lur gaineko Euskal Herriko sokatira txapelketa, eta bigarren jardunaldia Azkoitian jokatuko dute zapatuan, hilak 8, 17:00etan hasita. 680 kiloko modalitateko norgehiagoka izango da Azkoitian jokatuko dena, eta bost talde arituko dira lehian Oteiza frontoietako belardietan. Honako hauek dira txapelketan parte hartuko duten taldeak: Mutriku, Goiherri, Akelarre, Gaztedi A, Gaztedi B eta Gaztedi C.


Ura goitik eta behetik

Zarauztik Getariarako errepidea, atzo arratsaldean olatu artean (Amaia Ventas/Hitza) Ura goitik behera, eta behetik gora. Hala izan zen atzokoan. Malekoira jende asko gerturatu zen itsasoaren indarra ikustera, eta olatuek behetik gora zeramaten urari batu zitzaion euri zaparradek goitik behera uzten zutena. Hala ere, lehen lerroan jarraitu zuten herritarrek atzo arratsaldean. Olatu handiak, haize zakarra eta marea biziak, dena elkartu zen atzo kostaldean. Une ikusgarri bezain arriskutsuak bizi izan ziren itsasaldean, batez ere arratsalde partean. Zarautzen, esaterako, olatuek hartu zuten Malekoia, eta ura errepide nagusiraino iritsi zen itsasgorarekin. Edizio honen itxieran, hala ere, ez zen kalterik zenbatu eskualdeko kostaldeko herrietan. Atzoko 16:00ak arte alerta laranja aktibatu bazuten ere, ordu horretatik aurrera, gaurko 09:00- ak arte, gorria ezarri zuten metereologia agentziek «muturreko arriskuagatik». Olatu eta haize ufada handiak izan ziren. Hain zuzen, bederatzi-hamar metrora iritsi ziren uhinak, eta mendebaldeko haizeak ere ez zuen atsedenik eman; 100 kilometro orduko abiadurarekin gogor astindu zuen kostaldea. Hori dela eta, segurtasun neurri zorrotzak hartu zituzten Getarian, Orion, Zarautzen eta Zumaian. N-634 errepidea itxi egin zuten 14:00etan, Zarautz eta Zumaia artean. Gaur irekiko dute, 13:30ean. Zarauztik Getariara bitarteko oinezkoentzako pasealekua ere hala dago, otsailaren 2ko itsasalditik. Zarauzko malekoia ere 15:00etan itxi zuten. Aurrez udal langileek zoruan hormigoia botatzen jardun zuten, eta aurreko egunetako itsasaldiak ateratako baldosa solteak jasotzen. Horrez gain, itsas pasealekuko tabernen ate eta leihoetan egur handiak jarri zituzten, lokalak olatuen talkengandik babesteko. Zenbait kasutan, burdinezko oholak ere jarri zituzten; Pukas Surf Eskolan, kasu, baita lokaletatik materiala atera ere, badaezpada ere. Bestalde, ura sartzeko arriskua izan dezaketen garajeetako jabeei ibilgailuak ateratzeko gomendatu zieten Zarauzko udal ordezkariek. Horretarako, garaje horiek dituzten eraikinetako administratzaileekin harremanetan jarri zen udala. Horrez gain, etxebizitzen sarreretan ere bandoak jarri zituzten, egoeraren berri emanez eta ibilgailuak ateratzeko gomendatuz. Hori guztia zehazteko larrialdi bilera bat egin zuten atzo goizean Zarauzko udaletxean Juan Luis Illarramendi Zarauzko alkateak, Mikel Goenaga Herrilan zinegotziak, Jabier Etxaburu Segurtasun zinegotziak, Zarauzko udaltzain eta ertzain buruek, herriko suhiltzaileen arduradunak, Zingira boluntario taldeko ordezkariek eta Gurutze Gorriko eta DYAko ordezkariek. Horiek eta hainbat boluntariok jardun zuten lanean Zarautzen itsasaldiak iraun bitartean. Zumaian, itsasaldietan egin ohi duten moduan, Talaipe ingurua itxi egin zuten. Bestetik, Zumaiako Udaletik jakinarazi zuten arratsaldetik aurrera arranpla eta Txomin Agirre kaia gertutik zainduko zituztela udaltzaingoek. «Babes neurriak hartzen ari bagara ere, Zumaia itsasoarengandik nahikoa babestuta dago, eta ez dugu beste herrietan bezainbeste arrisku», azaldu zuten udaletik. Getarian, moila inguruko enpresekin jarri zen harremanetan Getariako alkate Nika Lertxundi denboralearen berri emateko, eta babes neurriak hartzeko eskatu zien haiei. Orion, azkenik, barrako bidea ixtea erabaki zuen udalak segurtasun neurri moduan, eta udaltzainek hondartzan bertatik bertara jarraitu zituzten itsasaldiaren nondik norakoak. Udaleko ordezkariak kezkatuta ziren barran gertatuko zenaren inguruan. «Otsaileko denboraleak gogor kolpatu zuen barra, eta zati handi bat desegin egin zuen. Oraingoan ere horretarako arrisku handia dago, baina hori saihes teko ezin dugu ezer egin», azaldu zuten udaletik. Ildo horretatik, jakinarazi zuten espigoia berregiteko lanak uda aurretik hastea onartu duela Espainiako Gobernuko Ingurumen Ministerioko Kosta Zuzendaritzak. Gaur normaltasunera Gaur amaituko da alerta gorria. Ipar-mendebaldeko hondoko itsasoak bederatzi metroko olatuak altxatuko ditu egunaren hasieran, baina orduek aurrera egin ahala egonkortzen joango dira baldintzak. Geroz eta txikiagoak izango dira arratsalde-gau partean olatuak, lau-bost metrokoak izan arte. Behin une arriskutsuena pasata, gaur goizeko 10:00etan irekiko dute berriz ere N-634 errepidea Zarautz eta Zumaia artean. Alerta gorria aktibatuta egon den bitartean autobus zerbitzua ere aldatu du Lurraldebusek, Donostia eta Zumaia bitarteko ibilbidea osatzen duten autobusak Meagastik barrena ibili dir,a eta Getariako herrigunean eta Meagas Gaina lotzeko autobus zerbitzu berezi bat ezarri dute. Alerta gaur desaktibatuko duten arren, Zarauzko Malekoiak itxita jarraituko du bihar 14:00ak arte. Malekoia eta hondartza txukundu eta egin beharreko konponketak egiteko aprobetxatuko dute. Izan ere, asteburuan ere zakar ibili da itsasoa, marea biziak medio, eta hainbat kalte eragin du. Malekoiko zenbait gune apurtu zuten olatuek igande goizaldean, baldosak askatzeraino Munoa azpian eta Duke Enea parean, esaterako. Itsasoa golf zelairaino iritsi zen, halaber, eta biotopoko duna desagerrarazi zuen horrek.


«Emakume migratzaileak bortxatu egiten dituzte diru truke»

Verak iritzi dio sexu esplotaziorako giza trafikoa patriarkatuak, kapitalismoak eta kolonialismoak eragindakoaren ondorio dela. Turismoaren eta prostituzioaren artean harremana dagoela dio: «Beste aldera begiratu behar dugu ondo etortzen zaigulako?».


Aurtengo urterako berrikuntzak aurreikusi ditu Zurekin ostalari elkarteak

Martxoaren 7an egindako batzar orokorrean aurreko urteko ekitaldiak gogoratu eta etorkizuneko helburuak azaldu zituzten.

Aurreko urteko txakolin eguneko irudi bat. (Amaia Ventas) | Urtean zehar ekitaldiak antolatzeaz, elkartekideentzat onuragarriak diren ikastaroak eskaintzeaz eta organismo publikoen aurrean bazkideei babesa eskaintzeaz arduratzen da Zurekin ostalaritza elkartea. Aurreko asteazkenean, martxoaren 7an, batzar orokorra ospatu zuten, eta bertan, 2017an antolatu zituzten hainbat ekitaldi ekarri zituzten gogora: Sagardo eguna, txakolin, eguna, ordo eguna... Beste hainbat ekitaldiren antolamenduan ere kolaboratu izan dute, hala nola, munduko surf txapelketan edo inauterietako mozorro lehiaketan. Aurtengo urteari begira, prebentzio plan berrian parte hartuko dutela azpimarratu zuten. Elkartearen irudia indartzeko eta bazkide kopurua handitzeko ahaleginetan ere zentratuko dira; herriko zenbait kirol instalakuntzetan publizitate plakak jarriko dituzte eta etorkizunean pintxo poterako banderolak egitea dute helburu. Herriko hainbat establezimendu dira Zurekin ostalaritza elkarteko kide, eta informazio gehiagorako edo alta emateko, zurekinostalarienelkartea@gmail.com helbidera idatzita edo 688614473 telefonora deitu behar da.urekin,


Armintzan bizikletak garbitzeko puntu bat jarri du Lemoizko Udalak

Armintza inguruan dagoen txirrindulari kopuru handia dela eta, Lemoizko Udalak bizikletak garbitzeko zerbitzu berri eta praktikoa jarri du Armintzakalde kalean, Gasituaserako sarreraren parean. Guztira, Udalak 4.386 euro bideratu ditu proiektu horretarako.

Instalazio berriak plataforma bat dauka, bizikleta erraz eta eroso eusteko gailu bategaz; horretaz gain, presiozko ur-pistola bat eta hainbat eskuila ditu, erabiltzaileak pilatutako zikinkeria kentzeko. Proiektu hau gauzatu ahal izateko, Udalak 4.386 euro bideratu ditu, zalantzarik gabe txirrindulariek herrian dituzten erosotasun eta aukerak hobetuko dituztenak. Zerbitzu berria doakoa izango da eta eguneko 24 orduetan egongo da erabilgarri.

"Eremu honetan gero eta gehiago jende mugitzen da bizikletaz. Uste dugu garbiketa-puntu honek oso harrera ona izango duela. Askok eskertuko dute bizikletaz ibilbide polit bat egin ostean etxera bizikleta garbiarekin iristea. Era berean, zerbitzua zuzen eta arduraz erabiltzea espero dugu”, nabarmendu du Iñaki Alonsok, udalerriko alkateak.


Feminismo dekolonialaren gaineko solasaldia, larunbatean

Emakumeen Etxeko programazio lantaldeak, Garaipen Elkartearekin elkarlanean, agenda feminista aberasteko hiru hitzaldi antolatu ditu. Hausnarketa eta eztabaida sortzea dute helburu horien bidez, ezinbestean landu behar diren eduki eta praktiken inguruan sareak eraikiz. Hiru hitzaldi horietako bigarrena, larunbatean egingo dute, 11:30etik 14:30era Merkatuzarreko Jose Luis Caso aretoan. Arrazakeriak eta egitura kolonial kapitalistek emakumeen bizitzan eta erresistentzia estrategietan duten eragina aztertzea izango du helburu.

Hiru hizlari gonbidatu ariko dira hitzaldi horren barruan: Tamara Claveria Jimenez, Jesenia, eta Marie Lucia Monsheneke.

Claveriak 37 urte ditu, Gizarteratze ikasketak egin ditu, gaur egun, Euskadiko Emakume Ijitoen Elkartean (Amuge) egiten du lan, eta bertako presidenteordea da. Bere eguneroko borroka, ijitoen giza eskubideak, eskubide zibilak eta sozialak benetan gauzatzeko berdintasuna defendatzea da. Erronka nagusia, ijitoen feminismoaren eraikuntzan eta antigitanismoaren borrokan laguntzen jarraitzea da.

Jesenia, nonbinaryk, barne espetxe eta polizietatik ihes egiteko abilezia jaso zuen Ytek, pertsona zuriek, desio duten indigena afroen ondorengo makurra izateari uko egiten dio. Dueluak eta zauri historikoak sendatu daitezkeen zalantzarik ez du.

Giza duintasunaren eta errespetuaren aldeko aktibista feminista afrikarra da Monsheneke. Zientzia politikoetako eta Administrazioetako eta Nazioarteko Harremanetako ikaslea da, Gerokultorea, Famek elkarteko lehendakaria, genero berdintasunerako agentea, gizarte laguntzako agentea, zurrumurruen aurkako Bilboko Udaleko agentea, etaagente komunitarioa udaletxe berean.

Hitzaldia online emango da, eta presentzialki naiz birtualki parte hartzeko izena eman behar da aurretik posta elektronikora idatzita.

Emakumeen Etxeak ateak zabalik dituela gogorarazi dute azkenik, astelehen eta ostiraletan 09:00etatik 13:00etara eta asteartetik ostegunera 16:00etatik 20:00etara.


'Elkarrekin jolasten, etorkizunerantz euskaraz'

Elkartze aretoan 6 txoko dinamiko egongo dira, (dantza, antzezpena, mugimendu jokuak, euskara galderak....). Txoko bakoitzean 10 pertsona egongo dira. Umeak heldu batez lagunduta egongo dira eta heldu bat gehienez 3 umerekin. Jolas Txokoetan parte hartzeko sarrera hartu beharko dute bai umeek bai helduek. Adina: 4 urtetik gora.


Postarien protestaldia

Azken asteotako mobilizazioekin aurrera jarraitu dute Correoseko lantaldeko postariek. Gaurkoan elkarretaratzea egin dute Correosen eta Juanita Alkain plazatxoan.


Urki-Hegoalde saihesbidearen azken tartea lizitaziora atera dute

Durangoko Udalak 3,5 milioi eurotan atera du obra lehiaketa publikora. Errepidearen azken tarte honekin, Tabira auzoa eta Montorretako biribilgunea (Ona enpresa eta Alcampo supermerkatua dauden lekua) lotuko dituzte. Saihesbidea bukatzean, ibilgailuen joan-etorria erdigunetik murriztea eta enpresak Eguzkitzara erakartzea gura du udalak.

Herri barruko ibilgailuen joan-etorria gutxitzeko helburua duen proiektua, Urki-Hegoalde saihesbidea, azken fasean sartzea erabaki du Durangoko Udalak. 3,5 milioi euro baino gehiagoko prezioarekin, saihesbideko azken zatia garatzeko lanak lehiaketa publikora atera dituzte. Modu horretan, herriaren kanpoaldetik doan eraztuna zarratuta geratuko da, eta ibilgailuek Tabiratik Abadiño aldera eginda irten ahalko dute herrigunetik, Ona enpresaren eta Alcampo supermerkatua dauden biribilgunera. Horrez gainera, saihesbidea amaitzeak bigarren eragin bat izango du Durangoko Udalaren berbetan. Azpiegitura amaitzea "funtsezkoa" da agintarientzat, horrek Eguzkitzako lurretan "industria sektorea garatzea" ekar dezakeelako. Bestalde, udalak ohar bidez esan du hasierako diru inbertsioa "berreskuratu" egingo dela etorkizunean, Eguzkitzako "lursailen etorkizuneko jabeek ordaindu beharko dituzten urbanizazio kargen bidez". Izan ere, etorkizunean, industria enpresak Eguzkitzako eremuan eta Astolako arloan (Abadiño) kokatuko direla aurreikusi du udalak, bide batez, "eskualderako enplegua ahalbidetuz".

Urki-Hegoalde saihesbidearen proiektua 2010ean jaio zen EAJk eta PSE-EEk gidatutako gobernu taldearekin. Egungo gobernu taldeak, EH Bilduk eta Herriaren Eskubideak osaturikoak, proiektua "10 urtean geldi" egon dela iritzi dio, eta lizitazio honekin, proiektuaren amaiera "gero eta gertuago" dagoela gaineratu du. "Argi daukagu guretzako proiektu estrategikoa dela" esan dute Ima Garrastatxu alkateak eta Julián Ríos alkateordeak. "Orain arte, eta helmugaren arabera, beharrezkoa zen autoak herrigunean sartzea beren ibilbidearekin jarraitzeko. Errepide honen bitartez, Durangoko kanpoalde osoa errepide sarearen bidez lotuta egotea lortuko dugu, beharrezkoak ez diren autoak herrigunera ez sartzea ahalbidetuz”, adierazi dute.

EAJren balorazioa

Durangoko EAJrentzat lizitazioa berri "ona" da, jeltzaleek "Eguzkitzako industria lurzoruaren garapenaren aldeko apustua" egin dutelako "beti". Gogoratu dute saihesbidearen proiektua 2010ean hasi zela, EAJ agintean zegoela, eta esan dute "gobernu taldearen meritu bakarra" proiektu hari "jarraipena" ematea izan dela. Bestalde, EAJk Hiri Antolamendurako Plan Orokorraren aurrerapen dokumenturari egindako ekarpenak aipatu ditu. Eguzkitzako hainbat sektoreren "eraikigarritasunari eusteko" hainbat ekarpen egin zituela azaldu du, eta gobernu taldeari kritika egin dio "planteamenduetako batek" eraikigarritasun hura "murriztea" proposatzen zuelakoan. Eguzkitzako garapena "modu irmoan" bultzatzeko garaia dela iritzi dio EAJk.


Transferitzeke dauden eskumenen negoziazioari ekin diote Jaurlaritzak eta Espainiak

Datozen hilabeteetan bi gobernuek Gernikako Estatutua "erabat betetzeko bidean" aurrera egingo dutela "argi" dauka Josu Erkoreka lehen lehendakariordeak, bi aldeek "helburu bera" dutelako.

Pedro Sanchezen eta Iñigo Urkulluren gobernuek oraindik transferitzeke dauden eskumenetan aurrera egiteko negoziazioak hasi dituzte, Josu Erkoreka Segurtasun sailburu eta lehen lehendakariordeak asteazken honetan jakitera eman duenez. Testuinguru horretan, Espainiako Gobernuak Gernikako Estatutuan jasota dauden transferentzia guztiak gauzatzeko "aurrekaririk gabeko eta benetako jarrera" duela azpimarratu du.

Gainera, datozen hilabeteetan Gernikako Estatutua erabat betetzeko bidean "aurrera" egingo dutela zalantzarik ez duela esan du Erkorekak, bi aldeek "helburu bera" dutelako.

Erkorekak azaldu duenez, Madrilekin oraindik transferitzeke dauden eskumenen negoziazioari ekin diote berriz ere, eta, laster, "gai horretan aurrera egiteko moduan egongo gara".

Erkorekak, Bizitzeko Gutxieneko Diru-sarrera arautzen duen Legea ere izan du hizpide; izan ere, "urria amaitu aurretik" transferentzia hori euskal erakundeen esku utziko dela jasotzen du bosgarren xedapen gehigarriak.

Hala, bi aldeak "eskura duten guztia egitera behartuta" daudela esan du, "hori horrela izan dadin". "Negoziazioa berriro hasi dela da garrantzitsuena, eta datozen asteetan lan handia egingo dugu akordioa ahalik eta azkarren lortzeko", gaineratu du.

"Izan ere, Lanbide gai hori behin-behinean kudeatzen ari da jada, eta horrek esan nahi du zerbait aurreratu dugula elkarrizketetan, eta aurreakordioa lortu dugula bi administrazioen artean, gai horren kudeaketa dagoeneko existitzen baita", adierazi du.

Bestalde, Erkorekak gogorarazi du ez dela "berria" PPk transferentzia jakin batzuen aurka egitea, espetxeena kasu, eta duela hilabete batzuk "PPren senatari ezagun batek" (Iñaki Oyarzabal aipatu gabe gogora ekarrita) Goi Ganberan ekimen bat aurkeztu zuela esan du, "Espainiako Gobernuari transferentziak ez gauzatzea eskatzeko".

"PPk bere jokatzeko modua du. Hori egin ondoren, Gernikako Arbolaren ondoan argazki bat aterako dute, alderdi horrek Gernikako Estatutuarekin eta euskal autogobernuarekin duen 'konpromisoaren erakusgarri' gisa, baina bere eguneroko jarrera bestelakoa da; izan ere, eragiteko gaitasuna duten erakundeetan, guztiari oztopoak eta zailtasunak jartzen dizkiote", esan du Erkorekak.

Dena dela, "zorionez", "Espainiako Gobernuaren eta Jaurlaritzaren estrategia eta konpromisoa PPk egin dezakeen edozein zaratatik at dagoela azpimarratu du. Hala, Pedro Sanchezen gobernuak transferitzeke dauden eskumen guztiak eskualdatzeko borondatea duela uste du Erkorekak, espetxeena eta Gizarte Segurantzarena barne.

"Bere jarrerak ez du aurrekaririk. Orain arte, Espainiako Gobernuak ez du inoiz onartu Eusko Jaurlaritzak oraindik jaso ez dituen transferentzia guztiak eskuratu behar dituela, eta transferentzia horiek Eusko Jaurlaritzak dagokion fitxan (eskumen bakoitzeko bat) adierazi duen moduan egin behar direla", nabarmendu du.


Whatsapp

Egun guztiek dute sorpresaren bat.

Astearte goiza, gosaldu berri, eguneko lehenengo zuzenekoa egin zain, mundua geldi geratu da, bare-bare. Mugikorra lo dago, isilik, ezer jaso gabe. Minutu gutxira hasi da berriz bibratzen, baina ez whatsapp-ak iristen hasi direlako, ez, telegram-ak heldu eta heldu ari direlako baizik. "Whatsapp erori da", dio lankide batek, eta, berehala, lanerako erabili ohi ditugun taldeak Telegramen agertzen hasi dira. Minutu gutxian, aplikazioz aldatuta hori bai, normaltasuna bueltan da.

Whatsappik gabeko minutu gutxi horiek, baina, zer pentsa eman didate: batetik, sentsazioa daukat mundutik kanpo izan naizela momentu batez, bakarrik, inorekin hartu-emanik izan gabe; bestetik, lehen ezinegon horren ostean, bake handia sentitu dut. Horrenbestekoa da Whatsapp erabiltzaile askok sarritan sentitzen dugun antsietatea, berau erorita bizitza berak zentzua gal dezake.

Bada, esajerazio handia izan daiteke esandakoa. Edo ez? Inguruan gero eta gehiago dira mugikorrek eta sare sozialek ezinegon sakona sortzen dietela esaten dutenak. Zenbait ikerketaren arabera, egunean ia bost ordu pasatzen ditugu mugikorrari begira, dela Whatsappez hitz egiteko, Twitterreko azken polemikari adi egoteko edo Instagramen ezagutu berri duzun horren bizitzaren berri izateko.

Lehen pertsonan hitz egitea tokatzen dela uste dut, zoritxarrez, gaur egun oso gutxi baitira mugikorraren diktaduratik kanpo bizitzeko indarra dutenak. Doala beraientzat nire mirespenik handiena!

Evgeny Morozov idazle eta ikerlari bielorrusiarrak dio kanpoko estimuluen menpe bizi den pertsona batek bere identitatea galtzen duela, nortasunik gabe geratzeraino. Haren ustetan, Internetek laburtu egin du ekintza baten eta honen erantzunaren arteko denbora, eta horrek eraginak uzten ditu gure burmuinean. Berehalako satisfazio baten beharra dugu, eta, hori iristen ez bada, antsietatea sortzen da.

Begi-bistakoa da beraz, mugikorraren esklabo garela, informazioaren jonki. Eta tendentzia honek okerrera egingo duen susmoa daukat. Ikusiko dugu.


Petra taldearen kontzertua

Petra taldeak bere lehen diskoa aurkeztuko du: 'Bideak'. Oholtza gainera igoko dira Amaia Fernández abeslaria eta gitarra, Aritz Pardina gitarra eta María Lobero biolina.

Sarrera: 8 euro


Txotxongilo, antzerki eta zirku ikuskizuna izango da igande eguerdian, Ereñotzuko frontoian

'Bidaibizitzen' emanaldia eskainiko du Zirkun Zirko konpainiak, 12:00etatik aurrera, Olak Auzo Elkarteak antolatuta. Bizikleta magiko batean egingo dute bidaia berezia, protagonistek.

Gabonen atarian, familian gozatzeko moduko emanaldi bat antolatu du Olak Auzo Elkarteak, igande honetarako: Bidaibizitzen ikuskizuna eskainiko du Zirkun Zirko konpainiak, eguerdiko 12:00etan hasita, frontoian.

Txotxongilo, antzerki eta zirku ikuskizuna izango da: «Zer gertatuko litzateke, gure irudimen eta ametsen mundura aske bidaiatuko bagenu?». Galdera horri erantzuten saiatuko dira emanaldian zehar. Izan ere, bidaia liluragarri bat hasiko dute bi protagonistek, Zirkunek eta Tina txotxongiloak, bizikleta magiko bezain bitxi batekin.

'Ibaia ez da toki bat', 15ean

Datorren asteazkenerako ere jarri du hitzordua, Olak Auzo Elkarteak: Ibaia ez da toki bat ikus-entzunezkoa eskainiko dute, 19:30etan Auzo udaleko aretoan; eta solasaldia izango da ondoren, Nagore Legarreta eta Beñat Iturrioz egileekin. Bertan egoteko, izena eman behar da aldez aurretik: 688 780 356.


Bi autok istripua izan dute Musakolan eta zauritu bat ospitalera eraman dute

15:25ean, bi autok talka egin dute aurrez aurre GI-627 errepidean (Musakolan), eta emakume bat Debagoieneko ospitalera eraman behar izan dute. Ertzaintzak jakinarazi duenez, zauritua ez dago larri, eta dagoeneko ez dago eragozpenik errepidean.


Fridays Crew eta Rude Pride taldeen kontzertuak izango dira urriaren 28an, Azkoitian

Fridays Crew taldeko kideak. Rude Pride (Madril) eta Fridays Crew (Azkoitia-Azpeitia) taldeen kontzertuak izango dira urriaren 28an, Azkoitian. Rude Pride talde madrildarra hasiko da herriko plaza girotzen, eta ondoren, Azkoitiko eta Azpeitiko kideez osatutako Fridays Crew taldearen txanda izango da. Um Blem Ble Azkoitiko tabernarien elkarteak antolatu ditu emanaldiak.


Saltokien abuztuko ordutegien berri eman du Ibai-Artek

Herriko hainbat komertzio eta saltoki itxita egongo dira, baina beste batzuek ordutegi egokitua izango dute, herrian geratzen diren bezeroei arreta eskaintzeko, eta ordutegi horien berri eman du merkatarien elkarteak.


Eguraldi nahasiarekin jarraituko dugu

Goizean zerua oso estalirik egongo da eta tarteka euri zaparrada batzuk izango dira, uneren batean mardul xamar botatzea baztertu gabe.

Eguerditik aurrera eguraldi lasaiagoa izango dugu eta, nahiz eta, uneren batean zaparradaren bat bota dezakeen, orokorrean ateri eutsiko dio. Hego-haize zakarrarekin jarraituko dugu eta tenperaturak koska bat gora egingo du, 21-22 graduan joaz goia.

Giro kaxkarra izango dugu. Goizeko lehen orduetan hodeiak ugariak izanagatik, ateri eutsiko dio eta giro lasaia izango da. Goiz erdi-eguerditik aurrera ordea, hodeiak are gehiago trinkotuko dira eta euritara joko du eguraldiak. Tarteka zaparrada mardulak botako ditu, batez ere, azken orduetan, non sarri xamar botako duen. Haizeak goizean hegotik joko du, zakar. Eguerdian mendebal, ipar-mendebaldera egin eta ahuldu egingo da. Tenperatura igo eta 22-24 graduan joko du goia.


Ekain Ibarguren: "Gauza sinpleekin ikuskizun ederra eskaintzea posible da"

Badira urte batzuk Ekain Ibarguren (Azpeitia, 1996) zirkuaren inguruan interesatzen hasi zela. Antzerkian hasi zen aurrena, eta bere bideari ekin zion ondoren pailazoen mundura salto eginda. Egun, ikuskizun propioa du: 'Ekain Txou'.

Nolatan hasi zinen zirkuaren munduan? Haurra nintzenetik atsegin dut pailazoen mundua. Txikitan asko gustatzen zitzaidan pailazoek transmititzen zuten poztasuna, baita horien benetako aurpegia nolakoa izango den jakitearen misterioa ere. Txikia nintzela, kasualitatez, ETB1en eskaintzen zuten Tik-tak cirkus programaren berri izan nuen. Goizero 07:00etan ematen zuten, eta hori ikusteko esnatzen nintzen egunero. Bertan ezagutu nituen pailazoen munduan sona handia duten artistak, aurrerago nire erreferente izan direnak. Pailazo izaten ikasi egiten al da? Pailazo izateko ez dut uste eskola batera joan behar denik. Ez dut irakaslerik izan sekula, pixkanaka joan naiz ikusitakoarekin ikasten. Antzerkia egiteak asko lagundu dit, eta baita urte batzuk malabarista bezala aritzeak ere. Bilboko Zirkozaurre eskolan hilabete batzuk igaro nituen, malabarismo eskolak jasotzen. Hasieran ondo moldatu nintzen, baina gerora motz gelditu zitzaidan. Maila bat aurrerago nengoen, eta hobetzen jarraitu nahi nuen. Donostiako lokal baten berri izan nuen orduan, Ilargi Berdea izena duena. Hor ez dira eskolak ematen, norberak bere entrenamenduak egin ahal izateko espazioa da. Martxoan hasi nintzen hara joaten, eta oso gustura nago Donostian. Elkar laguntzen gara eta elkarrengandik ikasten dugu. Irakurri elkarrizketa osorik, Uztarria.eus-en.


Parte hartze prozesutik onartutako 15 proposamenak hurrengo urtean gauzatzeko konpromisoa hartu du Udalak

Urnietako Udalak abian jarritako parte hartze prozesuak inoizko parte hartze handiena izan zuen. Ehunka proposamen bideratu ziren, baina Koronabirusak hankaz gora jarri ditu egitasmo guztiak. Urnietako Udalak aurrekontuan doikuntzak egin beharko ditu, Foru Funtsarik murrizketa handi samarra etorriko zaiolako. Nolanahi ere, Urnietako Udalak proposamen horiek datorren urtean hartzeko konpromisoa berretsi du.


16 positibo izan dira ostiraletik igandera

Tolosan 9, Alegian eta Amasa-Villabonan 3na eta Zizurkilen positibo bat atzeman dute.

Osasun Sailaren datuen arabera 4.195 test diagnostiko egin zituzten atzo, eta horietatik 75 positiboak izan ziren (%1,8). Tolosaldean lau positibo atzeman zituzten, laurak Tolosan.

Herenegun, larunbatean, 4.229 test diagnostiko egin zituzten, eta horietatik 105 positiboak izan ziren (%2,5). Tolosaldean bi positibo izan ziren, biak Alegian. Ostiralean, 5.418 test diagnostiko egin zituzten, eta horietatik 141 positiboak izan ziren (%2,6). Tolosaldean 10 izan ziren positiboak: Tolosan bost, Amasa-Villabonan 3 eta Alegian eta Zizurkilen bana.

5.000 biztanle baino gehiago dituzten Tolosaldeko herrien kasuan, Amasa-Villabona (152) eta Tolosa (134) kolore horian daude. Osasun eremuei begiratuta, Alegiakoa (59) kolore berdean dago, eta Ibarrakoa (114), Tolosakoa (120) eta Villabonakoa (125) kolore horian daude. Tolosaldeko ESIa (107) ere kolore horian dago.

Ospitaleen egoerari dagokionez, COVIDaren ondorioz 11 pertsona ospitaleratu zituzten atzo, COVIDa duten 41 pertsona ZIUn daude, eta 83 pertsona daude ospitaleetan.


Aieteko Konferentziaren 10. urteurrena, gakoak eta bertan adostutakoak

Igandean beteko dira 10 urte Aieteko konferentziatik. Hortik hiru egunera iragarri zuen ETAk jarduera armatuarekin amaituko zuela. Urteurrenaren harira, sakon landu du gaia BERRIAk, idatziz eta bideoz.

Aste honen hondarrean beteko dira 10 urte Aieteko konferentziatik: euskal gatazkaren mugarri izan zen hitzordu hori, baina bide luze eta malkartsu bat urratu behar izan zen horra iristeko –irakurri: Aietera iristeko bide luzea–. Bost puntu adostu ziren bertan, eta horietako lehena azkar bete zen, ETAren jardun armatuaren amaiera: konferentziatik hiru egunera eman zuen ETAk bukatutzat jarduera armatua, urriaren 20an, prozesu baten ostean. Beste lau puntuak, aldiz, ez dira hitzartu bezala bete –irakurri: Puntu eta segidan, oraingoz–.

Urteurrenaren harira, sakon eta zabal landutako hainbat erreportaje argitaratu ditu BERRIAk Bake Konferentziak utzi eta ekarritakoari buruz. Idatziz ez ezik, ikus-entzunezkoen bitartez ere landu du gaia, eta horren adibide dira Aieteko Bake Konferentzia: 10 urte, 10 gako eta Aieteko Bake Konferentzia: 5 puntuak bideoak. Aieteko Bake Konferentziara iritsi eta amaitu bitarteko hamar gako biltzen ditu lehen ikus-entzunezkoak, urratutako bide hori ilustratzeko hamar mugarrirekin.

1) ETAk orain hamar urte jakinarazi zuen betiko utziko zuela jarduera armatua. Estrategia politiko-militarrarekiko kezkak, hura albo batera uzteko gogoetak eta negoziaziorako formula berriak lehenagotik zetozen ezker abertzalean.

2) 2007ko maiatzean Genevako mahaia hautsi zen. Batasunak eta ETAk ez zuten ikuspegi bera Genevakoaren ostean. Ezker abertzaleak agortutzat jo zuen estrategia eta negoziazio eredua. ETAk 2007-2008 batzarraren ostean borroka armatua segitzea erabaki zuen.

3) Azkeneko elkarrizketa prozesua 2007an apurtu ondoren, Batasunak eta nazioarteko komunitateko kideek ez zuten haria eten; eutsi egin zioten eta horrek gerora fruituak eman zituen.

4) 2009an Bateragune auziko polizia operazioa egin zuen Espainiako Estatuak. Altsasuko Adierazpenean ezker abertzalea politikoak lehen aldiz jaso zuen indarkeriri uko egitea. Zutik Euskal Herria ebazpena plazaratu zuen jarraiki. Estrategia politiko-militarretik politikora pasatzeko, mugarria.

5) ETAk 2010eko irailaren 5ean, agiri baten bidez jakinarazi zuen eraso ekintza armaturik ez egiteko erabakia hartua zuela. Urte bereko otsailean hartu zuen erabakia, Zutik Euskal Herria-ren ondoren, baina isilpean gorde zuen; nazioarteko eragileen esan zien, baina.

6) Nazioarteko hainbat eragile ezagunek Bruselako Adierazpena plazaratu zuten urte berean, 2010ean. Su-eten iraunkor eta benetan egiaztatzeko moduko bat eskatu zioten ETAri. Eskatutakoa beteko balitz, Espainiako Gobernuari behar bezala erantzuteko eskatzen zitzaion.

7) 2011n ETAk nazioarteko komunitateak egiaztatu ahalko zuen su-eten iraunkor eta orokorra eman zuen eta ezker abertzalearen apustua berretsi zuen. Gatazkaren ondorioez aritzeko zeharkako elkarrizketa prozesu bati ekiteko baietza eman zuen ETAk eta Espainiako Gobernuak.

8) Zapaterok 2011ko apirilean jakinarazi zuen bere azken legealdia zuela, eta hauteskundeak lau hilabete aurreratu zituen uztailean: azarora. Ordurako, Aietekoa mamitzen ari zen. Nazioarteko bitartekariek ‘Bide orri erresultantea’ delakoa diseinatzeari ekin zioten ETArekin eta PSOEren gobernuarekin.

9) Lokarrik eta nazioarteko eragileen Aiete jauregiko konferentzia aurkeztu zuten. Urriaren 17an izan zen.

10) Hamar urte pasatu dira. Aieteko Adierazpeneko bost puntuetatik ETAren jardun armatuaren bukaerarena da erabat bete den bakarra.

Bigarren bideoak, berriz, hitzordu garrantzitsu horretan adostutako bost puntu biltzen ditu, eta horietatik zein bete diren xehatzen du.

Aieteko Bake Konferentzia: 5 puntuak

1) ETAri jardun armatuaren behin betiko amaiera iragartzeko adierazpen publikoa egiteko eskaera → Konferentziatik hiru egunera plazaratu zuen ETAk agiria, 2011ko urriaren 20an.

2) Espainiako eta Frantziako gobernuei ETArekin “gatazka armatuaren ondorioez soilik” hitz egiteko deia → Osloko mahaian ziren esertzekoak. Espainiako Gobernua ez zen agertu –2011ko abendutik PSOEren partez, PP– 2013an ETAk iragarri zuen Osloko mahaia desegina zela. Prozesuak beste bide bat hartu zuen: ETA 2017an armagabetu zen eta 2018an desegin. Euskal presoen arloan, bi gobernuek azken hiru urteetan pauso batzuk eman dituzte.

3) Minaren eta biktima guztien aitortza egiteko eta adiskidetzean pauso sakonak emateko deia → Pausoak eman dira. Eragile askok ETArekiko kritikan sakontzeko exijitzen diote ezker abertzaleari. Madrilek ez du deus egin tortura salaketak argitzeko, eta Europak dozena bat aldiz zigortu du Espainia.

4) Eragile ez-bortxatzaileei eta ordezkari politikoei gai politikoez aritzeko eskaera. Herri kontsulta → 2017: Euskal Hirigune Elkargoaren sorrera. 2018: EAEko estatus politiko berriaren oinarriak. Akordioak ez du segidarik izan. Gure Eskuk dinamika handia izan du gizarte zibilean.

5) Aholkuak bideratzeko eta gauzatzen laguntzeko Jarraipen Batzordea eratzeko prestasuna → Aieteko Adierazpenaren egileen batzorde espezifikorik ez den arren, Euskal Herriko bake prozesuak izan du nazioartean laguntzarik ETAk jarduera armatua utzi ostean ere.


Anbulantzietako langileen greba deialdia, bertan behera

Anbulantzietako langileek greba eguna deitua zuten biharko. "Eskatzen ziren txertaketak berehala hastea lortu ondoren", greba deialdia bertan behera uztea adostu dute ELA, USO, LAB, CCOO, UGT, ESK eta CNT sindikatuek. Argitara eman duten agirian dioetenez, "borrokak aurrera jarraitu behar duela uste dugu, konponbide integral eta behin betikoa lortu arte; zerbitzua eta azpikontratatutako kolektiboaren publifikazioan".

Sindikatuen agiria:

"Lehenik eta behin, eskerrak eman nahi dizkiogu kolektibo osoari Araba, Bizkaia eta Gipuzkoan deitutako ekintza eta mobilizazioetan parte hartzeagatik, egoera onartezin bezain ulertezin bat salatzeko; izan ere, egoera horretan, lehen lerroko funtsezko osasun-zerbitzu hori azpikontratatua izatea izan zen Eusko Jaurlaritzak erabili zuen aitzakia, kolektiboa bigarren maila batean uzteko, txertaketa-kanpaina kaotiko baten barruan.

Salatutako egoeraren larritasunak, lehen lerro mediatikoan kokatu du borroka hau. Baina greba-deialdiaren helburua lortu bada ere, sindikatu deitzaileok argi daukagu sakoneko arazoak bere horretan jarraitzen duela, sistemikoa dela eta lotura zuzena duela funtsezko osasun-zerbitzu horren azpikontratazioarekin.

Erabaki politiko horrek ondorio larriak ditu langileen kolektiboarentzat zein erabiltzaileentzat, eta erantzukizunez uste dugu borrokak aurrera jarraitu behar duela konponbide integral eta behin betikoa lortu arte; zerbitzua eta azpikontratatutako kolektiboaren publifikazioan. Helburu hau, sindikatuek eta sektoreko langile guztiek partekatzen dute, eta, gure ustez, euskal gizartearen gehiengoak ere bai. Horregatik, gure konpromezua adierazten dugu beharrezkotzat jotzen ditugun ekintzak eta mobilizazioak aurrera eramateko, helburu nagusia lortu arte".

ELA, USO, LAB, CCOO, UGT, ESK eta CNT sindikatuek sinatzen dute agiri hau.


[Bideoa] Gaur arratsaldean, Euskaraldiari bultzada emateko ekitaldia Lezon

Abian da hirugarren Euskaraldia, gaurtik abenduaren 2ra arte. Jada ikus daiteke jendea Ahobizi eta Belarriprest berezigarriak soinean. Lezon ere hala da. Hala ere, herrian, euskararen erabilera areagotzeko hamabost eguneko ariketa kolektiboari gau (ostirala) emango diote bultzada, aurkezpena eta herri argazkia egingo baitute, 19:00etan, Gurutze Santuaren plazan. Euskaraldiarekin bat egin duen oro dago hara gonbidatua.

Hamabost egunen bukaeran, abenduaren 2an, Euskaraldia bukatzeko ere ekitaldia egingo dute herrian. 19:00etan, plazan azken mezuak entzuteko eta Euskaraldairen koreografia (behean bideoa) dantzatzeko aukera izanen da. Ondoren, Ibaiondon, herri afaria (21:00) egingo dute: tiketak hilaren 30era arte eros daitezke, 20 euroan, Oroitzene AEKn eta Tiñelun.


Zuzeneko irudi eta hitzen sorkuntza saioa, "Irudipuinak" emanaldian

Ixabel Agirresarobe eta Mattinen eskutik, ipuin kontaketa saio ederraz gozatu dute gaztetxoenek Sutegin.

"Udazkena liburutegian" ziklo betean dira Sutegin. Asteazkenero hitzordu bat iragarri dute asteotarako. Atzokoan "Irudipuinak" emanaldia antolatua zuten, izatez udaberrian eskaintzekoak zirenak baina bertan behera utzi behar izan zutena. Ixabel Agirresarobe eta Mattin dira egitasmo honetako parte hartzaileak. Agirresarobek ipuin kontaketan aritzen da eta bitarte horretan, usurbildarraren hitzei irudiak sortzen aritzen da Mattin.

Asteazken honetako saioan bezala; gaztetxoenek ederki pasa zuten. Atzoko saioaren ondotik, datozen asteotan segida emango diote "Udazkena Liburutegian" zikloari.

Hitzordu gehiago azaroan

"Udazkena Liburutegian" zikloak segida izango du azaroan. Hilaren 3an 19:00etan Ibon Martin idazlea gonbidatu dute kultur-etxera, bere eleberriei buruzko solasaldia eskaintzera. Hilaren 17an bestalde, "Iker Karrera, bidea ipar" liburu aurkezpena, Karrerarekin eta liburuaren idazle Unai Ugartemendiarekin. Tartean, azaroaren 10ean, "Kolorez jantzita" ipuin musikatua iragarri dute, 3-7 urte artekoentzat. Gaztetxoentzako beste hitzordu bat baita, azaroaren 24an; "MagiaZ: magia eta zientzia uztartuz" saioa Marsel magoarekin. Kultur ziklo betean dira Sutegi udal liburutegikoak.

"Udazkena Liburutegian"

Azaroak 3, asteazkena

19:00 Solasaldia Ibon Martin idazlearekin bere eleberriez Sutegin.

Oharra: ekitaldia elebitan ospatuko da.

Izen ematea: usurbilkultura.eus

Azaroak 10, asteazkena

18:00 "Kolorez jantzita" ipuin musikatua Sutegin.

Nori zuzendua: 3-7 urte artekoei.

Izen ematea: usurbilkultura.eus

Azaroak 17, asteazkena

19:00 "Bidea ipar" liburuaz solasaldia, Iker Karrera eta Unai Ugartemendiarekin.

Izen ematea: usurbilkultura.eus

Azaroak 24, asteazkena

18:00 "MagiaZ: Magia eta Zientzia uztartuz, Marsel margoarekin" emanaldia Sutegin.

Izen ematea: usurbilkultura.eus

Antolatzailea: Usurbilgo Udala.


Arrakastatsua izan da Tolosaldeko Bertso Eskolen Eguna

Arratsaldean, bat-bateko bertso saioa eskaini zuten Tolosaldeko bertso eskoletako ikasleek.

Tolosaldeko bertso eskoletan dabiltzan haurrak Zizurkilen bildu ziren larunbatean, Harituzek antolatutako Bertso Eskolen Egunean. Egun osoko egitaraua antolatu zuen elkarteak eta hogeita hamar haur eta gaztetxok baino gehiagok parte hartu zuten egun pasan. Egunaren helburua eskualdeko bertso eskoletan dabiltzan haurren arteko harremana sustatu eta bertsolaritzarekiko atxikimendua indartzea izan dira.

Bi taldetan banatuta ekin zioten egunari ikasleek: batzuk Adunatik oinez abiatu ziren Zizurkila, besteak, berriz, Asteasutik. Eguerdian, Zizurkilen elkartu ziren bi taldeak eta hainbat jolas egin ondoren, bertso saio partizipatibo batez gozatu ahal izan zuten gaztetxoek, Oihana Iguaran eta Haritz Mujikaren eskutik. Eguerdian, bazkaldu eta jolaserako tartea izan zuten eta arratsaldean, berriz, ikasturte amaierako bertso emanaldiaren eskaini zuten.

Bertso eskoletako ikasleek bat-batean kantuan aritu ziren herriko zimitarioan. Imanol Artola izan zuten gai-jartzaile eta ikasturtean zehar bertso-eskolan landutako ariketak jendaurrean egin zituzten. Saioak gainera, izan zuen lehiatik ere, ikasleak bi taldetan banatuta aritu baitziren kantuan.

Harituzeko arduradunen esanetan, egunaren balorazioa “ezin hobea” izan da. Ikasle, arduradun nahiz gurasoek positiboki baloratu dute egun pasa eta jarritako helburuak bete direla adierazi du Haritz Mujika koordinatzaileak.


Paranormal Bazta: Kristobal Kolon euskalduna zen?

Kristobal Kolon euskalduna zela argitu digu Jon Baztarrikak.

Antza denez, Kristobal Kolon Gipuzkoako herri txiki batean jaio zen, Soraluzen. Bere bizitzari buruzko nondik norakoak kontatu dizkigu Baztak. Egin klik eta flipatu!


'Delicioso' eta 'Ratones y zorros. Una amistad de otro mundo' filmak emango dituzte Modelon

XVIII. mende amaierako Frantzian kokatutako Delicioso filma ikusteko aukera izango da datozen egunetan Modelo aretoan. Horrez gain, haurrei zuzendutako Ratones y zorros. Una amistad de otro mundo animaziozko filma ere eskainiko dute.

Ordutegi honetan izango dira ikusgai filmak:

Bihar, ostirala

20:00etan, Delicioso.

Etzi, larunbata:

16:45ean, Ratones y zorros. Una amistad de otro mundo.

19:15ean, Delicioso.

22:15ean, Delicioso.

Etzidamu, igandea:

16:45ean, Ratones y zorros. Una amistad de otro mundo.

19:15ean, Delicioso.

Urtarrilak 24, astelehena:

17:00etan, Delicioso.

20:30ean, Delicioso.


Txantxiku Ikastolak, DBHko eraikin eraberritua aurkeztu du

Ikasturtea Irailean hasi arren, Txantxiku Ikastolak, Derrigorrezko Bigarren Hezkuntzako eraikin eraberrituaren aurkezpen ofiziala egin zuen atzo. Eraikina zaharkitua zegoen eta berritze lanak behar zituen. Modu honetan, espazio berriak, zabalak eta argitsuak batzen dituen eraikina bilakatu dute.


Arteaga II.aren agurra, partidako azken tantoa harmailatik

Garaipena poltsikoan esan dio agur Arteaga II.ak pilota profesionalari. Aranguren lagun, 17-22 garaitu dituzte Artola eta Larunbe, Michelinen, lagun eta zaleen aurrean.


Parte hartzaile guztiak hautatuta

Atzoko egunez jokatu zen zesta punta Master sailkapeneko finala Jostaldi pilotalekuan. Arbe eta Lekue Hormaetxea eta Aimaren aurka aritu ziren. Partida nahiko berdinduta hasi bazen ere, Arbek eta Lekuek aurre hartu zuten lehen set-ean. Bigarrenean Hormaetxeak eta Aimarrek aurrea hartu zuten. Baina Arbek eta Lekuek egoerari buelta eman eta slamean parte hartzeko txartela eskuratu zuten. Emaitza honakoa izan zen: 0-2 (8-15, 13-15). Partidak 66 minutu luze iraun zituen.


Heriotzara hurbiltzeko zineforum saioa izango da bihar

Bihotzetik proiektuaren barruan, heriotzara hurbiltzeko zineforum saioa egingo dute bihar arratsaldean. Bille August zinegile danimarkarraren Corazon silencioso ikusteko aukera izango da Modelo aretoan, 18:30ean, eta ondoren, Amaia Gozategik gidatuko du solasaldia.


Irati Lakunza munduko txapeldunorde geratu da

Kolonbiako Calin ari dira hegatsdun igeriketako munduko txapelketa ospatzen eta 400 metroko proban bigarren egin du tolosarrak Douyere Manon frantsesaren atzetik.

Irati Lakunza Elizalde tolosarra munduko txapeldunorde da. Hegatsdun igeriketako munduko txapelketa egiten ari dira Kolonbian eta 400 metroko urperaketa proban bigarren egin du 3 minutu, 5 segundo eta 26 ehuneneko denborarekin.

Lehen postuan sailkatu da Douyere Manon frantsesa (3.03.02) eta brontzea lortu du Yi Chuan Xu txinatarrak (3.07.54).

UR GAINEKOAN, SEIGARREN

Gainera, 400 m ur gainekoan seigarren postua lortu du Irati Lakunzak Munduko Txapelketan, txapelketa bera borobilduz.


'Cinco lobitos'

Amaia ama izan da berriki, eta ez dago ziur nola egin behar duen. Bere bikotea kanpora joaten denean, bere gurasoen etxera joaten da zenbait astez.

Iraupena: 104 minutu

Prezioa: 5 euro


Krisi ekosoziala: gainpopulazioa

Denboraldiko azken atala landu dugu Gorka Laurnaga kolaboratzailearekin.


«Herrian arazo nagusiena bizikidetzan daukagu eta hori konpontzea izango da lehentasuna»

Zer ekarpen egingo dio zure hautagaitzak herriari?

Alderdi politikorik gabe herri bat antola daitekeela pentsatzen dugun herritar arruntak gara. Norbera herritar bezala aurkeztuz, alegia. Demokrazia zuzenaren bidez herri bat antolatzea posible dela uste dugu. Hau da, batzordeak sortuko ditugu parte hartu nahi duten herritar guztientzako. Bertan, herriko gaiak landu eta erabakiak herritar guztiak kontuan hartuta hartuko ditugu. Herria antolatzeko modu parte hartzaile batean sinisten dugu.

Zein dira datozen urteetarako proiektu nagusiak?

Herrian arazo nagusiena elkarbizitzan daukagu eta hori konpontzea izango da lehentasuna. Ikusirik herriko gazteak dagoen egoeraz kezkaturik eta minduta daudela, etorkizuneko biztanleak ere badira eta ardura handia daukagu horretan. Hala eta guztiz ere, gai guztiak dira garrantzitsuak eta erabakitzeko garaian, bileren bitartez eta demokrazia zuzena erabiliz izan beharko lukete. Nahikoa helduak bagara herrian zer behar ditugun herritarrok erabakitzeko. Herri mailako barne-antolaketa berri bat beharrezkoa da, denentzat irekia noski, eta hortik irtengo litzateke benetako herri programa.

Aurrenekoz aurkezten al zara alkatetzarako? Nola ikusten duzu zure burua?

Gauzak umiltasunez hartu behar dira eta alkate izateak ez du zertan agintea izatea suposatu beharrik. Agintzea ez zait pertsonalki gustatzen. Herriko gaiak normaltasunez, datozen bezala, herriarekin hitz egitea eta eztabaidatzea litzateke zuzenena. Eta hori aplikatzeko herri txikiek abantaila bat badutela iruditzen zait.


Mutrikuko kirol diru laguntzak eskatzeko epea maiatzaren 12an amaitzen da

Mutrikuko Udalak ematen dituen kirol diru laguntzak eskatzeko epea zabalik dago, eta maiatzaren 12a izango da eskaerak bidaltzeko azkenengo eguna. Deialdiaren helburua da Mutrikuko udalerriko dirurik irabazteko asmorik gabeko kirol elkarteei, norbanakoei eta zenbait kirol jarduera burutzeko elkartzen diren pertsona fisikoei dirulaguntzak ematea, 2023an Mutrikuko udalerrian kirola sustatzeko. “Jarduera hauek, beti ere, bat egin behar dute Mutrikuko Udalaren Kirol Politikaren helburuekin”.

Dirula guntzak eskatzerakoan hiru lerro zehaztu dituzte; Mutrikuko kirol erakunde eta taldeen jarduerak, herri kirolak eta banakako kirolarien jarduerak. “Mutrikuko Udalak diru laguntza lerro hauek finantzatzeko 36.000,00 euroko kopurua jaso du”.

Eskaerak. Pertsona fisikoek Mutriku udaletxeko erregistroan egin dezakete eskaera, edo telematikoki www.mutriku.eus helbidearen bitartez. Pertsona juridikoei dagokienez, soilik telematikoki egiteko aukera izango dute.

Epea maiatzaren 12an bukatzen da, eta behin epea bukatuta eskaerak aztertuko dituzte, “behar izanez gero 10 eguneko epe bat emango du zuzenketak egiteko”. Ondoren proposamenak aztertuko ditu Kirol alorreko Batzorde Informatzaileak, eta azkenik, proposamenak Tokiko Gobernu Batzarrari igorriko zaizkio diru laguntzak esleitzeko. Informazio osagarria webgunean dago eskuragarri eta zalantzak izanez gero kirola@mutriku.eus posta elektronikora idatzi daiteke.


Kirolak badaki justua izaten tarteka

Matej Mohoricek irabazi du etapa, foto-finishean, hamaika ihesaldi ahaleginen ostean.

Txirrindulari zale asko pozik daude une hauetan. Matej Mohoricek irabazi du Polignyko etapa, Tour osoan hamaika ihesaldi ahalegin antzu egin ondoren. 19. etapan lortu du loria esloveniarrak, eta foto-finishak Asgreenekin botatako esprint itxia argitu ostean. Justizia epikoa.

Ihesaldia oso kostatuta egin da berriz ere. Ziklistak oso justu baitoaz, eta indartsuenek bakarrik irauten dute. Gaur hirukote bat: Mohoric, Asgreen eta O'Connor. 34 laguneko ihesaldian mila muturreko egon dira, eta hiru horien artean erabaki da garaipena. Tropelak lasai egin du bidea.

Bihar azken aurreko etapa, Vosgues eskualde menditsuan. 4.000 metroko desnibela 133 kilometrotan, eta hainbat gauza argitzeko: etapa garaipena, podiuma, Top 5a...


Eneko Goiak ''kezkagarritzat eta larritzat'' jo du lan-esplotazioagatik hiru pertsona atxilotu izana

Horrelako joekaerek "erantzun irmoa" behar dutela adierazi du Eneko Goia Donostiako alkateak.


Gutxienez 39 hildako eta 22 desagertu Filipinetan, Vamco tifoiaren eraginez

Gainera, Vamco tifoiaren eraginez gutxienez 300.000 pertsona ebakuatu behar izan dituztela, gehienak kostaldeko komunitateetan edo ibai eta presetatik gertu.


Klimaren legea aurrera, AEBetako Senatuan


Hizkuntzen kale erabileraren neurketaren emaitzak aurkeztuko dituzte hilaren 20an

Basazabal jauregian aurkeztuko ditu Azpeitiko datuak Soziolinguistika Klusterrak, ekitaldi irekia izango da eta 18:30ean hasiko da.

2021ean Euskal Herriko hainbat herritan egindako hizkuntzen kale erabileraren neurketaren emaitza orokorrak joan den ekainean aurkeztu zituen Soziolingustika Klusterrak. Herriz herriko emaitzen berri ez zuten eman orduko hortan, baina Azpeitian datorren astean zabalduko dituzte herrian egindako kale neurketa horren emaitzak.

Asteartean, irailaren 20an, udalak antolatutako jendaurreko ekitaldi irekian aurkeztuko ditu datuok Soziolinguistika Klusterrak Basazabal jauregian. 18:30ean. 2016an egin zuten hizkuntzen kale erabileraren aurreko neurketa herrian; duela sei urteko hartan, kalean herritarren %81,9k euskaraz egiten zuela izan zen neurketaren emaitza.

Datorren astearteko datuen aurkezpena euskararen plan estrategikoa osatzeko parte hartze prozesuaren talde dinamiken atarian egingo dute.


"Argiztatu Herria" ekimeneko bost otarrak zozketatu ditu Hurbilagok

"Argiztatu Herria" ekimeneko bost otarrak banatu berri ditu astelehen eguerdi honetan Hurbilago Elkarteak Potxoenean egin duen zozketan.

Urteari ekiteko albiste ezinhobea; "Argiztatu Herria" kanpainako bost otarrak zozketatu berri ditu Hurbilago Elkarteak astelehen eguerdi honetan Potxoenean, azken asteotan, abenduaren 31ra arte herrian bertan erosketak egin dituztenen artean.

Horixe saritu nahi baitzuen Hurbilagok; herrian bizi eta herrian erostea. Ekimenaren izenak aipatu dendarien bilguneak apaindutako Askatasuna plaza ondoko biribilgunearekin lotura estua du. "Argiztatu Herria" horixe nahi baitzuen gabon hauetan bertan egokituak dituten etxolekin.

Eta etxolek sari eder askoak utzi dituzte gaurkoan herrian; urteko lehen astelehen honetan Potxoenean zozketatu dituzten bost otar eder, asteotan Kontzeju Zarra 13 kaleko erakusleihoan ikusgai izan dituzuenak.

"ARGIZTATU HERRIA" EKIMENEKO SARITUAK

Paula Rubio

Ana Eizagirre

Ainhoa Arruti

Tono

Marta Pizzo Montes


Bedeinkatu dute Biyak Bat egoitzako jaiotza

San Tomas eguna modu berezian ospatu du Biyak Batek; egoitzako bazkideek egindako jaiotza bedeinkatu du. Felix Garitano apaiza arduratu da hortaz. Gabonetako apaingarria baino, hori egin dutenei egin die aitortza Garitanok; haiei zuzendu dizkie bere hitzak. Hitzartzea eta bedeinkazioa amaituta, kanturako tartea zabaldu dute. Doinu ezagunak abestu ditu Biyak Bat egoitzako koruak; Haurtxo txikia, El tamborilero eta Volver kantuak eskaini dizkiete bertan bildutako ikus-entzuleei. Txalo zaparrada beroarekin eskertu diete haiek. Egitasmoa amaituta, txistorra mokadutxo bat dastatu dute, eguna behar bezala amaitzeko.


Itxialdiak ekarritako ondorioetara egokitzen

Konfinamenduan eta ondoren, ikasketa eredu berrietara moldatu behar izan dute euskaltegiek eta ikasleek. Udako jardunean ere eragin du.


Murrizketa guztiak bertan behera utzi ditu Jaurlaritzak

Osasun larrialdia amaitutzat eman dute, eta Labi bera sakabanatzea erabaki dute. Datorren astelehenetik aurrera sartuko da indarrean Labiren erabakia.

Izurria dela-eta ezarritako murrizketa neurri guztiak bertan behera utzi ditu Eusko Jaurlaritzak. Ez tabernetan ordutegi mugarik, ez hamarnaka eseri beharrik, ez edukiera murrizturik. Labik hala jakinarazi berri du: aurrerantzean bertan behera geratuko dira Araban, Bizkaian eta Gipuzkoan COVID-19ari aurre egiteko neurri guztiak. Eta Eusko Jaurlaritzak amaitutzat eman du osasun larrialdia ere. Larunbatean jakinaraziko dute zehatz-mehatz neurriak nola arinduko dituzten, eta astelehenetik egongo da indarrean Labiren erabakia. Madrilen esku dauden neurriak soilik mantenduko dira: kirol estadioetako edukierak eta maskara erabili beharra.

Datu batzuk eman ditu erabakia berresteko: besteak beste, esan du urtarrilaren 4an 14.000 kasu baino gehiago atzeman zituztela, eta herenegun, 1.778; azken hamalau egunetako 100.000 biztanleko intzidentzia metatua 1.956 kasura jaitsi dela; eta kutsatutako bakoitzak beste zenbat pertsona kutsatzen dituen adierazten duen R0a 0,68koa dela adierazi du, 2020an konfinamendu estua amaitu zenetik txikiena. Gainera, goraipatu du adierazle guztiek beheranzko joera dutela, eta omikron aldaerak hildako eta ospitaleratze gutxiago eragiten dituela proportzioan.

Txertaketari ere erreparatu dio. Txerta daitezkeen herritarren %93k txertoa hartua dutela ere jakinarazi du, eta horren garrantzia nabarmendu du: Urkulluren hitzetan, positibo eman duen txertatu gabeko pertsona batek lau aldiz arrisku handiagoa du ospitaleratzeko txertatuta dagoen batek baino.

Halere, baina, «zuhurtziaz» jokatzeko eta prebentzio neurriak betetzeko eskatu die Urkulluk herritarrei, hala nola distantzia errespetatzeko, maskara janzteko eta leku itxiak aireztatzeko. Izan ere, esan du pandemia ez dela amaitu: «Pandemian jarraitzen dugu, eta hildakoak eta gaixotasun larriak eragiten ditu». Atzera egiteko aukera ere mahai gainean jarri du: «Ezin dugu jakin gainditzen ari garen seigarren olatu hau azkena izango denik».

Orain ezarrita dauden neurri nabarmengarrienak hauek dira: ostatu eta merkataritza guneetan 01:00etarako bukatu behar da jarduera oro, tokien edukierak ezin du gainditu %60ren langa, ostatuetan-eta gehienez hamarreko taldeak elkartu daitezke, eta barran ezin da kontsumitu. Horiek, beraz, bertan behera geratuko dira astelehenean.

Orain bi aste egin zuen azken bilera Labik, eta, Jaurlaritzako iturrien arabera, orduan neurriak luzatzea erabaki bazen ere, «argiagoa eta positiboagoa» da orain osasun krisiaren egoera, eta horrek modua ematen du aurrerako urrats handi bat egiteko. Eta antzeko norabidean ari dira erakunde gehiago ere. Nafarroan atzo jakinarazi zuten murrizketa handienak bertan behera utziko dituztela hilaren 15etik aurrera. Indarrean jarraituko dute, hala ere, hainbat neurrik: esaterako, toki itxietan maskara erabili beharko da.

Espainiako Gobernuak horretarako modua emanda, kalean gaur ja ez da beharrezkoa maskara eramatea, eta jolasgaraietan ere umeak maskararik gabe uztearen aldeko ahotsak ozendu egin dira. Nafarroan ja badute horretarako era, eta, Eusko Jaurlaritzako Osasun eta Hezkuntza sailek hitzartuta, Eusko Jaurlaritza ere horren aldeko mezuak helarazten hasi da gaur eskoletara.


‘Haurren hizkuntza portaerei eragiteko bidea’ hitzaldia, Mutrikuko Zabielen

Paula Kasares soziolinguistak Zuek duzue giltza. Haurren hizkuntza portaerei eragiteko bideak hitzaldia eskaniko du bihar [urriak 25], 18:00etan, Zabiel kultur etxean. Mutrikuko udalak antolatutuako ekimena, saio magistrala baino gehiago, hizketaldi irekia izango da, galderei eta kezkei erantzuna emateko.

“Haurrak euskaldun hazi nahi dituzuen familiontzako, euskaraz dakizuenontzat eta ez dakitenentzat, familia orok duen egiteko garrantzitsuaz aritzeko”.


Gurutze Beitia, Joseba Beloki eta Carmen Esperanza, "El Club del Tupper" saioan

Aktoreak, txirrindulariak eta instagramerrak amatxuen errezeta kuttunak prestatuko dituzte.

Javi Sierra sukaldariak aurkezten duen "El Club del Tupper" saioak bigarren atala eskainiko du gaur gauean, uztailak 13. Oraingoan, Gurutze Beitia, Joseba Beloki eta Carmen Esperanza instagramerra gogotsuago lehiatuko dira Urrezko Tupper preziatua eskuratzeko.

Bigarren saio honen gaia amatxuen sukaldaritza izango da; izan ere, oroitzapen atseginak ekartzen dizkigun amaren errezeta kuttunen bat baitugu gordeta denok. Horrela, umorea ardatz hartuta, emanaldian zehar une samurrak eta gozoak ikusiko ditugu. Horixe izango da Carmen Esperanzak erabiliko duen premiazko konponbidea, bere Une Garrantzitsuenetarako Tortilla zartaginean itsasten zaionean. Carmenek egoera aprobetxatuko du bere etxea erakusteko eta bere hiru printzesak aurkezteko. Gainera, Gorka Iraizoz senarra ere tartean sartuko du garaipena lortzeko ahaleginean.

Gurutze Beitiak ere etxeko ateak irekiko dizkigu, eta sukaldean aritzeko sekreturen bat partekatuko du gurekin: tipula moztean negarrik ez egiteko erabiltzen dituen betaurreko bereziak, esaterako.

Joseba Belokik, berriz, bere semeetako bat, Markel, aurkeztuko digu. Txirrindulariak, hala ere, bat baino gehiago utziko du harrituta ezbeharraren aurrean adoretsu agertzeko duen gaitasunagatik, eta erakutsiko du sukaldean aritzeak batzuetan mendiko mendate bat igotzea baino ahalegin handiagoa eska dezakeela.

"El Club del Tupper", gaur gauean, 22:30etik aurrera, ETB2n eta eitb.eus-en.


Geltoki eta Iñigo de Loiola kaleak, ibilgailuei itxita gaur ere

Geltoki eta Iñigo de Loiola kaleak ibilgailuei itxita egongo da gaur ere, bertan egiten ari diren konponketa lanak tarteko. Errepidea fresatzen, asfaltatzen eta pintatzen ari dira. Ondo bidean, bihar arratsalderako zabalduko dituzte.


Kezka eta amorrua eragin du Agoitzen Siemens Gamesaren itxierak

Multinazionalak 239 langile dituen enpresa itxi nahi du. Langileek manifestazioa deitu dute gaurko, Iruñean, 18:00etan hasita.

Siemens Gamesa mutinazionalak Agoizko lantegia ixteak haserrea eta kezka eragin du herrian, 239 langile kaleratzeko arriskuan baitaude. Hamar urtean bost fabrika itxi ditu enpresak Nafarroan, eta abuztuaren 8rako itxi nahi dute, irekita gelditzen zen bakarra. Manifestazioa deitu dute gaurko, Iruñean, enpresa bideragarria dela eta irekita jarraitzea beharrezkoa dela defendatzeko. Iraia Oteiza Euskadi Irratiko langilea izan da bertan, eta langile eta herritarrek esandakoak bildu ditu.


Arratsaldean final zortzirenak jokatuko dituzte Aranburuk eta Yeregik

Aranburuk eta Yeregik saio berean parte hartuko dute, 3. txandan hain zuzen ere. Nacho Gonzalezek lehen saioan uretaratuko da.

Aritz Aranburu surfean Pro Zarautzen. (WSL) 16:00etan abiatuko dituzte final zortzirenak Pro Zarautz txapelketan. Aritz Aranburu zarauztarrak, Imanol Yeregi zumaiarrak eta Nacho Gonzalez plentziarrak hurrengo txandarako sailkatzea lortu dute gaur goizean, eta arratsaldean surf saioa izango dute. Aranburuk eta Yeregik saio berean parte hartuko dute, 3. txandan hain zuzen ere. Nacho Gonzalezek lehen saioan uretaratuko da. Vitoria txapelketatik kanpo Ruben Vitoria zarauztar gaztea txapelketatik kanpo geratu da gaur goizean, bere saioan laugarren puntuazioa lortu ondoren. Vitoriak Marshall, Criere eta Toyon izan ditu aurkari, eta Marshall eta Toyon sailkatu dira final zortzirenetara.


Zortzikoteko kideen balorazioak (1. zatia)


Adinekoen Omenaldi Astea: urrezko ezteien ospakizuna

Meza egingo dute Ama Brigitarren komentuan. Amaitu ostean, Biyak Baten egoitzara joan eta oroigarriak jasoko dituzte urrezko ezteiak bete dituztenek.


Mandibulas

Zuzendiar: Quentin Dupieux. Aktoreak: Grégoire Ludig, David Marsais, Adèle Exarchopoulos. Generoa: Komedia. Urtea: 2020. Herria: Frantzia.

Bi lagun ez oso adimentsuk euli erraldoi bat aurkitu dute auto baten barruan, bizirik eta harrapatuta, eta harekin dirua irabazteko entrenatzea erabaki dute.

Uztailaren 23tik 26ra, 19:30ean.


323 herritar galdu ditu Debagoienak urtebetean

Jakitera emandako azken datuen arabera, 64.007 biztanle zituen Debagoienak 2021eko uztailean. Urtebete lehenagoko biztanle kopuruarekin alderatuta 323 herritar gutxiago dira. Halere, beheranzko joera hori azken urteko kontua izan da; izan ere, hamar urte atzera eginez gero, eskualdeak 63.411 biztanle zituen –egun baino ia 600 gutxiago–.


Tolosatzen Eskola Irekia

'Kontzienteki bizi' da Tolosatzen Eskola Irekiaren denboraldi honetako leloa. 18:00-20:00. Zineforuma eta eztabaida, kultur etxean. Amaia Gozategik zuzendutako Mendian hil, hirian filmaren proiekzioa eta haren ingurukosolasaldia eta eztabaida, adituekin.


Protestak Frantzian, covidari aurre egiteko neurri berrien aurka

Frantziar asko ez daude ados tabernetan sartzeko covid ziurtagiria eskatzearekin edo osasun-langileei txertoa jartzera behartzearekin.


Asteartera arte, antxoarik ez

Garraiolari autonomoen greba dela eta, bestelako garraio enpresa askok ere gelditzea erabaki dute. Ondorioz, eskualdeko arrantzaleak astelehenera arte behintzat ez dira itsasora aterako.

Kate bat da. Garraiolari autonomoak astelehenaz geroztik greban daude, ezin diotelako erregaiaren garestitzeari aurre egin, eta garraio enpresa askok gelditzea erabaki dute, helmugara iristeko zailtasunak dituztelako. Hori dela eta, baxurako arrantzaleek hiru egun daramatzate itsasoratu gabe, harrapatutako jeneroa nork banatu ez dutelako, eta gipuzkoarrek erabaki dute astelehenera arte behintzat ez direla aterako. Eta arrandegietan ondorioak antzematen hasiak dira: atzo ez zitzaien antxoarik eta berdelik iritsi, eta datozen egunetan beste arrain mota batzuk ere faltako zaizkien beldur dira.

Josu Indo Orioko Indo garraio enpresaren arduraduna da. 25 bat kamioi hozkailu dituzte eta arrain freskoa garraiatzen jarduten dute. Banatzen duten jeneroaren parte bat Getariako portuan jasotzen dute, eta bestea, Europako hainbat herrialdetatik iristen zaie: Frantziatik, Greziatik, Erresuma Batutik, Norvegiatik, Suediatik... Arrain hori Galiziara eta Espainia guztira banatzen dute gero. Astelehenean kamioiak martxan izan zituzten; atzo, ordea, gelditzea erabaki zuten. "Gurea behartutako geldialdia izan da, ez gaude greban, baina ezin badugu ziurtatu arraina behar duen lekura iritsiko dela, hobeto gaude geldirik", adierazi du Indok.

Hornitzaileei ere abisua eman diete. "Joan den astean, hemengo garraiolariek grebara jo zezaketen zaratak hasi zirenean, ohi baino jenero gehiago bidali ziguten, baina esan diegu ezin dugula arrain gehiago hartu, bestela, arraina jaso bai eta ezin banatu, guretzat bihurtzen da arazo". Arrain freskoa produktu galkorra izanik, bi egun baino gehiago hozkailuan daraman jeneroa zahartu egiten dela ziurtatu du Indok.

Garraiolari autonomoak daude greban, baina garraio enpresak ere ari dira erregaiaren prezioaren igoera antzematen. "Azken asteotan gastuak %60 bat igo zaizkigu guri ere", aitortu du oriotarrak. Enpresa bat izatean, autonomoek baino malgutasun handiagoa dute igoera horri aurre egiteko, baina ez denbora luzean. Gainera, gasolioaren garestitzeak ez ezik, argindarrarenak ere zuzen-zuzenean eragiten dio Indo garraio enpresari. "Iristen zaigun arraina hozkailuetan biltegiratzen dugu banatu aurretik, eta hozkailuak uneoro martxan eduki behar izaten ditugu, horiek daukaten kontsumoarekin".

Geldialdiak luzerako joko ote duen galdetuta, ez ez zaiola iruditzen erantzun du Indok. "Garraio sektorea gelditzeak, dena gelditzea dakar, eta ekonomia ez dago horrelako geldialdi bat jasateko moduan".

Hala nahi dute arrantzaleek ere, garraiolariak lehenbailehen martxan hastea, itsasoratzeko aukera emango bailieke horrek. Dena dela, gauzak zail daudela adierazi du Jon Mujika Orioko kofradiako presidenteak eta herrian dauden lau baporeetako baten patroiak. "Berdelaren kanpaina bete-betean gaude eta lehen antxoak harrapatzen hasita; beraz, geldialdi honek oso egoera txarrean utzi gaitu". Orain arte, egunez egun joan dira zer egin erabakitzen. "Astelehenean, garraiolariek greba hasi zutela eta, portuan gelditzea erabaki genuen; gaur, beste horrenbeste; baina dagoeneko erabakia hartu dugu: Gipuzkoako baxurako arrantzaleak astelehenera arte behintzat ez gara itsasora aterako". Mujikak badu bitarte horretan gauzak konponbidean jarriko dituzten esperantza. "Garraiolarien elkarteak Espainiako Gobernuarekin hizketan ari dira eta espero dugu astearen bukaerarako akordioren batera iritsiko direla". Hala komeni, denen onerako.

Arrantzaleak ere larri

Baina, garraiolariei ez ezik, arrantzaleei eurei ere zuzen-zuzenean eragiten die gasolioaren garestitzeak. "Guk gasolio profesionala deritzona erabiltzen dugu, gasolio arrunta baino merkeagoa, zergarik gabekoa, eta horren prezioa ere ikaragarri igo da azken hilabeteotan". Kopuruak eman ditu Mujikak: udan 0,55 euro ordaintzen zuten litroa, eta orain, bikoitza, 1,15 euro. Hori dela eta, astelehenean bilera dute kantauri eta mediterraneo itsasoetako baxurako arrantzaleen elkarteek, eta mahai gainean dute grebara jotzeko aukera. Beraz, garraiolarien grebari arrantzaleenak hartu dakioke erreleboa.

Bien bitartean, garraiolarien eta arrantzaleen geldialdiaren ondorioak antzematen hasiak dira arrandegietan; hala baieztatu du Ana Manterolak, Orioko Carmen arrandegiko alabak. "Astelehenetan itxita izaten dugu, eta gaur ikusi duguna da antxoarik eta berdelik ez zaigula iritsi". Bestelako jeneroa bai. "Aita izan da Pasaiako lonjan, eta salmentak nahiko normal joan direla esan du, bertako arrantzaleen jenerorik ez, baina gainontzekoena bazegoela". Egoera luzatzen bada, ordea, bestelako jeneroaren falta aurki antzemango dutela uste du Manterolak.

Hala ere, kontsumitzaileen aldetik, oraingoz, lasaitasuna nagusi eta psikosirik ez. "Oriotarrek badakite baporeak portuan gelditzen badira arrandegian antxoarik ez dela izaten". Momentuz, ez antxoarik eta ez berdelik, gutxienez asteartera arte.


Pote filosofikoa

Robotak, aurpegi detekziorako teknologia, garun-makina interfazeak, arte botak... Aitor Iraola fisikariarekin adimen artifiziala zertxobait hobeto ezagutuko dute eta, ondoren, elkarrekin hausnartuko dute etorkizunaz: gizakiak, ordezkagarriak gara?


Azarotik astebetean hauteman den kasu kopuru baxuena: 306

Neurri murriztaileen arintzeak albiste izan diren egunotan, nabarmen jaitsi dira hautemandako positiboak. 306 debagoiendarri atzeman zaie birusa azken astean, eta intzidentzia-tasa 1.350,12ra jaitsi da. Hego Euskal Herrian ZIUetan dauden herritar kopuruak ere behera egin du, 100eko langatik jaitsiz (96). Txanponaren beste aldea, baina, heriotza kopurua da: 223 pertsona hil dira azken zazpi egunetan.

Neurri murriztaileak izan dira azken egunetako albiste Hego Euskal Herrian; gaurtik aurrera EAEn eta bihartik aurrera Nafarroan, bertan behera geldituko dira indarrean zeuden neurri ia guztiak. Egoera epidemiologikoa adierazten duten datuek erabaki politikoen bidea jarraitzen dute, heriotza kopura salbu.

Debagoienean, esaterako, 306 kasu hauteman dira; 2021eko azaroaren 29ko datuen eguneratzetik izan den asteko datu kopuru baxuena. Aurreko asteko datuekin erkatuta, 263 herritar gutxiago kutsatu dira. Gatzaga izan da gora egin duen herri bakarra (+2), eta jaitsiera adierazgarriena, berriz, Arrasaten ikusi liteke (-135).

Grafiko eta datu guztiak ikusgai daude goiena.eus-eko azken datuak atalean.

1.000ra gerturatzen

Intzidentzia-tasaren bilakaera ere beheranzkoa da; 643 puntuan jaitsi da egueneko datuen eguneratzetik, eta 1.350,12an da. Bailarako egoera epidemiologikoaren mapa gorrian dagoen arren, badira beste eremu edo kolore batera hurbiltzen ari diren herriak. Elgetako tasa, esaterako, 795,76an da, eta Debagoieneko bataz bestekotik behera daude Antzuola (1.147,32), Oñati (1.281,83) eta Arrasate (1.290,64).

223 hildako

Ospitaleetako eta ZIUetako egoera hobera doa; 598 herritar daude erietxeetan, horietatik 96 Zainketa Intentsiboen Unitateetan. Txanponaren beste aldean, baina, azken astean Hego Euskal Herrian zendu diren herritar kopurua dago. Araba, Bizkaia eta Gipuzkoan gaitza zuten 203 lagun hil dira, eta Nafarroan, berriz, 20.


Hasi dira Arrasaten abenduaren 18ko Jostailu Truke Merkaturako jostailuak jasotzen

2003az geroztik egin ohi duen moduan, Txatxilipurdik Jostailu Truke Merkatua egingo du aurten ere Gabonen bueltan, abenduaren 18an, hain zuzen ere. Dagoeneko hasi da horretarako jostailuak batzen: atzo, esaterako, Arrasateko Santa Marinako ludotekan ibili ziren horretan eta datozen egunetan ere Arrasateko hainbat tokitan egongo dira.


Gero Rulli, Vila-realera

Castelloko taldea Realarekin akordiora iritsi da atezain argentinarra fitxatzeko. Agur esan dio talde txuri-urdinari, sei urteren ostean.

Gero Rullik ez du Realean jarraituko, Vila-realek fitxatu baitu, Donostiako klubarekin akordiora iritsi ostean. Lau denboraldirako kontratua sinatu du Rullik Castelloko taldearekin.

2014an iritsi zen Rulli Realera, Argentinako Estudiantes de La Plata taldetik. Guztira, 149 partida jokatu ditu talde txuri-urdinarekin. Montpellier taldean utzita egon zen iragan denboraldian, 25 neurketa jokatu zituen talde frantziarrarekin, eta Ligue 1 txapelketako hirugarren atezain onena izan zen.

Realak eskerrak eman nahi izan dizkio Rulliri, klubean eman dituen sei urteetan erakutsi duen profesionaltasunagatik, eta onena opatu dio etorkizunerako.


Enpleguen defentsan

ELA sindikatuak kezka adierazi nahi du eskualdeko udal-kiroldegietako langileek jasaten duten ziurgabetasun-egoeragatik. Udalek azpikontratatutako enpresen langileak dira, gazteak eta prekarioak. Gehienetan lanaldi partzialekin, hainbat enpresatan lan egitera behartuta, eta ordu osagarri askorekin eta ordutegi-malgutasun handiarekin.

Udalek, langile horiek beren herrietan zerbitzuak ematen dituzten arren, ez dituzte aintzat hartzen une bakoitzean sortzen diren lan-arloko arazoak, azpikontratatutako enpresetako langileak baitira, eta ez udalekoak. Hori ezin da gertatu, udalerrietan kalitatezko zerbitzuak ematea nahi badugu.

Publikoki salatu nahi dugu udal-erakundeek ez digutela zerbitzuen egoerari buruzko informaziorik ematen. Askotan ez digute bilera-eskaerei erantzun ere egiten eta oso larria den erabateko gardentasun-falta dago. Egungo lantaldeen enplegua defendatzeko eta lantokietan segurtasuna bermatzeko unea da. Berriz ere alderdi politikoei inplikazioa eta langileen interesak defendatzeko eskatzen diegu.

Azken boladan, ohi bezala, Getxoko Udala buru da murrizketen inposizioei eta gardentasun faltari dagokienez. Udaleko arduradunek jakitera eman dute ez dutela agiri (pliego) berririk aterako udalerriko kirol-kudeaketarako. Hori besterik ez dute esan, eta horrek zerbitzuak murriztea eta 80 pertsona kalean uztea dakar. ELAk bilera bat eskatuta dauka aspaldidanik, baina erantzunik ez dago. Badakigu egoera berezi batean gaudela COVID-19a dela eta, baina borroka egingo dugu zerbitzu eta enpleguari eusteko eta langile hauen subrogaziorako eskubidea bermatzeko.

Beste sektore askotan bezala, gure eskubideak defendatzeko uzten diguten bide bakarra mobilizazioa da. Dei egiten diegu eskualdeko erabiltzaile eta herritarrei egingo diren mobilizazioetan parte hartzera.

*ELA sindikatuaren eskualde-arduraduna da Itziar Larrazabal


Antxoa berria merke saldu da arrandegietan aurreneko astean

Asteartean jarri zuten salgai arrandegietan antxoa berria. Lehen astean ibili dutena "tamainaz koskorra" izan dela azaldu du Olga Mujika Txomin arrandegiko saltzaileak, txiki antzerakoa.

Astelehenean harrapatu zuten Orioko arrantzaleek aurreneko antxoa, kanpainako lehen egunean, eta hurrengo egunerako salgai zuten Txomin arrandegian. "Urtero gertatzen den bezala, lehen egunean ikaragarri piloa saldu genuen, 70 kilotik gora. Jendea amorratzen egoten da", adierazi du Olga Mujikak. Berak jakin duenez, lehen egunetan antxoa "dezente" harrapatu zuten arrantzaleek, baina tamainaz nahikoa justua. "70 bat piezarekin osatu dugu kiloa; horrek esan nahi du tamainaz ez dela handia. Horrez gain, sarean oso nahastuta harrapatu dute sardinarekin eta txitxarro txikiarekin, eta horrek jaitsi egiten du prezioa, gutxiago pagatzen da".

Atzo arratsaldean, 5,5 eurotan zuten kiloa arrandegian. "Oso merke da. Lehengo astean, Mediterraneoan harrapatutako antxoaren kiloa ia 11 euroan izan genuen salgai. Iaz ere gauza bera gertatu zitzaigun. Kontserba fabrikak itxita daudenez, arrandegietatik egiten dugun eskaria berehala betetzen da, eta antxoa ez da prezio ona izatera iristen".

Mujikaren iritziz, ezin dira konparatu hemengo antxoa eta kanpoan harrapatutakoa. "Mediterraneokoak laguntza behar izaten du sukaldean, baratzuriarekin edo piperrarekin kozinatu behar da. Hemengoak, aldiz, ez du ezer behar izaten, berezko zaporea aparta duelako".

Iaz gertatu zen modura, aurten ere antxoa berdela baino lehenago azaldu dela gaineratu du arrain saltzaileak.


Adimen-desgaitasuna duten pertsonakaz lan egiten duen Gorabide elkarteak 60 urte bete ditu

Sei hamarkadetan zehar pertsona guztiek bizitza-proiektu duin eta osoa garatzeko eskubidearen alde lan egin duen erakundeari ongietorria egin diote Erandioko udaletxean. Alde batetik, Aitziber Oliban alkateak eta Maite Pérez Ekintza Sozialeko zinegotziak elkartearen lana goraipatu dute eta, bestetik, Gorabidek Astrabuduan utzitako lokalarengatik eskerrak eman dizkio Udalari. Era berean, ekitaldia baliatu zuten estereotipoakaz amaitzeko eskatzeko eta Erandio udalerri atsegin eta inklusiboa izaten jarrai dezan.


“Esperimentazio gune bihurtu dugu jaialdia”

Zein asmorekin sortu zen Feministaldia?

Leire San Martin (L.S.M. ): Berez, Laura eta biok ez ginen Feministaldiaren sorreran egon. Jaialdiaren hamazazpigarren urtea da hau: nire bederatzigarren urtea koordinazioan, eta Lauraren hirugarrena. Jende asko pasa da koordinaziotik. Berez, jatorrian, Plazandreok plataforma politikotik abiatu zen, eta hiru pertsonak zuzendu zuten bere garaian: Ainhoa Guemesek, Maider Zilbetik eta Irene Ormazabalek. Duela hamazazpi urte, egoera ez zen gaur egungo bera, eta emakume artisten eta kulturgileen lanari ikusgarritasuna eman nahi zioten. Horrez gain, Donostian espazio feminista bat eraikitzea ere bazen helburua. Horrela sortu zuten Feministaldia Artelekun, gaur egungoa baino formatu txikiago batean.

Gaur egun, nolako jaialdia da Feministaldia?

Laura Muelas (L.M. ): Nik uste dut gaur egun bi plano daudela. Alde batetik, uste dut erreferente bihurtu dela Donostian eta Euskal Herrian, feminista guztiek ezagutzen dutelako. Gainera, Feministaldian beti saiatzen gara kanpoko jendea eta ideia berritzaileak ekartzen. Bigarren planoari dagokionez, esan behar da koordinazioa aldatu egin dela, eta etorkizunean ere aldatuko dela.

L.S.M. : Garrantzitsua da aipatzea eraldaketa momentu batean gaudela. Orain arte, Plazandreokekin batera koordinatu eta osatu dugu programa. Arrazoi desberdinengatik, Plazandreok pixkanaka desagertzen joango da, eta, beraz, trantsizio urtea da guretzat. Aurten, aldaketa moduan, programazioa ireki dugu pixka bat. Momentu berritzailea da Feministaldiarentzat, erabaki genuelako programa ez genuela guk bakarrik pentsatuko, eta beste pertsona batzuekin batera egingo genuela. Horrekin lotuta, maiatzean, Azala kreazio espazioarekin kolaborazioan, asteburu osoko programazio gune bat eraiki genuen. Aurtengo programak eklektizismorantz jo du agian, baina gu oso pozik gaude, arriskatu egin garelako.

Nolako kultur lanak ikus daitezke Feministaldian?

L.M. : Denetarik. Aurten, gainera, oso frikia izango dela esan digute batzuk. Diziplinei dagokienez, performanceak, hitzaldiak, mistizismotik datorren artista bat eta kontzertuak izango dira, besteak beste, eta kulturalki nahiko jaialdi plurala dela esan daiteke.

L.S.M. : Beti sartzen ditugu oso formatu desberdinak. Diziplina aldetik zabala da, eta gaiak ere ez ditugu asko ixten.

Nola aukeratzen duzue programa?

L.S.M. : Azalarekin egin genuen kolaborazioan pentsatu genuen feminismoaren eta kultura feministaren arloan zein gai edo ildo diren garrantzitsuak gaur egun, politikoki edo kulturalki, adibidez. Gero, hori osatzen joaten gara beste profil desberdin batzuekin, literaturarekin, artearekin eta zinemarekin, adibidez.

L.M. : Gure gustuetatik eta interesatzen zaizkigun gauzetatik abiatzen gara, baina horrek ez du esan nahi horretan bakarrik fijatzen garenik. Oso interesgarria da programa beste pertsona batzuekin batera pentsatzea, izan ere, jende gehiago ezagutzeko eta mundua gehiago zabaltzeko aukera ematen du horrek.

Zein da aurtengo leloa?

L.M. : Ahoa narras da leloa. Azalan egon ginenean, oso gauza desberdinak egiten aritu ginen, ez hitz egiten eta eztabaidatzen bakarrik. Idoia Zabaletarekin egon ginen, erdi xamana da bera. Egun batean, paseo bat ematera joan ginen, eta, mendian, zulo batean sartu ginen. Oso esperientzia mistikoa izan zen denontzat, eta bertan hasi ginen pentsatzen Feministaldiaren markoa nondik norakoa izatea nahi genuen. Denok genuen buruan arrastaka ibiltzearen kontua, posizio bertikaletik horizontalera jaistea, eta, beraz, ahoa narras oso lelo iradokitzailea iruditu zitzaigun.

L.S.M: Ahoa, normalean, ez doa lurretik, eta gorputzaren inklinazioari buruz ere hitz egin nahi genuen. Gainera, arrastaka ibiltzearen kontuarekin Ekarri lagun bat egitasmoa jarri dugu martxan: gonbidatu batzuei nahi badute beste norbait ekartzeko esan diegu, izan ere, horrek jende gehiago ezagutzeko aukera ematen du. Oso interesgarria izango da.

Gaur egun, emakumeek kulturan zer toki dutela uste duzue?

L.S.M. : Nik uste dut feminismoaren subjektuak eztanda egin duela, eta asko zabaldu dela. Gaur egungo berezitasun bat da, eta Feministaldiaren programan ikusten da, Feministaldia ez dagoela soilik zis emakumez osatuta. Intersekzionalitatetik begiratu nahi dugu, eta beste gorputz batzuk ere sartu.

L.M. : Emakumeek kulturan duten tokiari dagokionez, desberdina da zirkuituaren arabera. Euskal kulturari dagokionez, esan daiteke emakume asko daudela, baina zein tokitan? Hedabideetan ere feminista asko dago, baina, gero, nork irabazten ditu sariak edo nor dago zuzendaritzetan? Horiek ere erabakitzen dute emakumeek duten lekua. Hala ere, emakumeez gain, beste gorputz horiek kulturan non dauden begiratu beharko genuke, eta Feministaldiak ere egin behar du lan bat zentzu horretan.

Zein dira jaialdiaren aurtengo erronka nagusiak?

L.M. : Autokonplazentzian ez erortzea eta zer falta den aztertzea. Hobetu dezakegunaren inguruko analisi bat egin nahi dugu.

L.S.M. : Bai, barne hausnarketa gisa, oso adi gaude programa berriak nola funtzionatuko duen. Programa zabaldu dugu, baina oso modu xumean, izan ere, aurrekontu aldetik zailtasun gehiago izan ditugu aurten. Ondo baloratu eta ikusi behar dugu programa benetan nola ireki behar dugun jakiteko. Bestalde, jendeak ondo pasatzea ere erronka handia da guretzat.

L.M. : Bai, eta datorren urtera begira, erronka ekonomikoa ere badugu Feministaldia finantzatzeko. Izan ere, eraldaketa honetan, elkarte berri bat sortu dugu, eta diru laguntzak eskatu behar dira.

Normalean, nolako harrera izaten du Feministaldiak?

L.S.M. : Nik uste dut normalean dezente harrera ona izaten duela. Jende askok agendan sartuta duen zerbait da, eta, Donostian behintzat, gune erreferentzial bat bihurtu dela iruditzen zait. Jende asko etortzen da, eta ez gure zirkuituetan dabilena soilik. Tabakaleran izango da gainera, eta nik uste dut horrek lagunduko digula publiko gehiagorengana iristen. Hala ere, ez dugu Feministaldiaren esentzia galdu nahi: programazioa ireki nahi dugu, baina espazio feminista batean gaudela ahaztu gabe.

Nola eboluzionatu du Feministaldiak hasi zenetik hona?

L.S.M. : Feministaldiak ere bat egin nahi izan du feminismoaren barruan dauden korronteekin. 2014an koordinazioan sartu ginenean, transfeminismoa sustatzeari ekin genion hasieratik. Formatuei dagokionez ere zabaldu egin da jaialdia, izan ere, asko esperimentatu dugu. Besteak beste, Feministaldian gertatzen den zerbait da jende askok esaten digula, azken urteetan batez ere, gauza berriak egiteko aprobetxatzeko. Uste dut hori ere eraldaketa bat izan dela, Feministaldiko plaza esperimentazio gune bihurtzea.

L.M. : Bertako jendeak asko ezagutzen du Feministaldia, baina kanpotik datorrenak ere zabaltzen du jaialdia. Beraz, nik uste dut influentzia horiek ere garrantzitsuak direla.


Sahatsaga kiroldegia berrituko dute Getariako Udalak eta aldundiak

Denis Itxaso Gipuzkoako Foru Aldundiko Kultura eta Kirol diputatuak eta Nika Lertxundi Getariako alkateak gaur sinatu dute erreforma abian jartzeko hitzarmena.

Denis Itxaso eta Nika Lertxundi, Getariako udal kiroldegiko frontoian. (Maria Maya Manterola). Getariako udal kiroldegia berritzeko eta egokitzeko hitzarmena sinatu dute gaur goizean Nika Lertxundi Getariako alkateak eta Denis Itxaso Kultura eta Kirol diputatuak. 246.649,90 euroko aurrekontua dute erreforma lanek, eta horietatik 131.975,80 euro jarriko ditu Gipuzkoako Foru Aldundiak. Kiroldegiaren erabilera eta eskaria urtez urte goranzko joeran doala azaldu du Lertxundik. Ondorioz, txiki geratu dira instalazioko zerbitzuak eta aldagelak. 80ko hamarkadaren hasieran eraiki zen Sahatsaga udal kiroldegia, eta hogei urte beranduago, handitze erreforma txiki bat egin zen. Jatorrizko eraikina eraiki zenetik, ia bikoiztu egin da jarduera fisikora eta kirolera zuzentzen den azalera; baina mantendu egin da aldageletara eta zerbitzuetara zuzentzen den eremua. Berritze lanen bitartez lehen solairuko irisgarritasuna hobetu nahi dute, eskailera kiribileko gaur egungo plataforma jasotzailea "desegokia" irizten baitute. Eskaileraren ordez, igogailu bat instalatzea proposatu dute. Getariako Udalak izango du obrak gauzatzeko ardura, eta 2019ko abenduaren 31ren aurretik amaitu beharko dituzte. Alabaina, erreforma lanak aurten hasteko asmoa dute. Itxasoren hitzetan, Getariako herritarrek behar handiak dituzte kirola egiteko, eta kiroldegira modu erosoan eta efizientean iristeko. Diputatuaren arabera, "premiazkoa" da aldagelak berritzea; aldageletako azalera ez baita nahikoa erabiltzaileen eskaria kontuan izanik. Hitzarmenen bitartez, jardun hori eta Getariako kiroldegia "nabarmen" hobetuko duten beste jardun batzuk egin ahal izango direla uste du Itxasok. Herritar guztiek, adina, sexua eta jatorria edozein izanik ere, kirola edo aisialdi jarduerak egiteko instalazio on bat erabili ahal izatea eta haien bizi kalitatea hobetzea lortu nahi dute Gipuzkoako Foru Aldunditik. "Urte batzuk dira kirolegia berritzeko lanak egiteko zeudela; izatez, lan horiek behar beharrezkoak dira, Getarian kirola egiteko baldintzak hobetuko badira eta kirola sustatuko bada. Erabiltzaileen eskariak nabarmen egin du gora azken urteotan, eta, hartara, ezinbestekoa da orain egingo dugun berrikuntza", hala azaldu du Lertxundik. Adierazitako premia horiei erantzun nahi diete, eta kiroldegiko zerbitzu orokorrak pilotalekurantz eta kirol pistarantz lekualdatuko dituzte, harrera lekuaren kokalekua ere aldatuz. Aurrez zerbitzuak daudem eremuarekin eta pilotalekua eta aldagelak lotzen dituen korridorearen eremua erabiliz handituko dute aldagela berriak ezartzeko azalera. Lanen ondoren, 122 metro koadroko azalera izango dute; gaur egun 63 metro koadroko tokia dute. Bestetik, sarrera, harrera lekua eta ataria berrantolatuko dituzte, funtzionamendua hobetu eta igogailua txertatu ahal izateko. Plataforma jasotzailea egokia ez zela aipatzen zen Getariako udal-eraikinetan jarduteko planeko kiroldegiaren atalean, eta konponbide gisa proposatzen zuen lehen solairura iristeko igogailu egokitu bat instalatzea. 2017-2020 Kirol Ekipamenduen Planean biltzen da laguntza hori, eta kirol azpiegiturak birmoldatzea, berritzea, lekuz aldatzea eta ordeztea du helburu planak. Era horretan, planaren bitartez, kirol instalazioak hobetzea, finkatzea eta pertsona guztiek kirola egin ahal izateko sustatzea ahalbidetu nahi du Gipuzkoako Foru Aldundiak. Bestetik, instalazioa bera kirol jardueren ohitura berrietara egokitu nahi dute, "gizartearen behar eta ohitura berrietara egokitzen den zerbitzua eskainiz eta erabilera handiagoa eta berdintasunezkoagoa lortuz". Gaur egun dauden ekipamenduak berritzea eta birmoldatzea da aldundiaren lehentasuna, horretarako instalazio berriak eraiki beharrik izan gabe. Getariako Udalak eta Gipuzkoako Foru Aldundiak elkarlanaren balorazio positiboa egin dute, eta "egungo garai berri hauetan" erakundeen arteko lankidetza abiapuntu izanik, baliabide publikoak modu efizientean eta iraunkorrean erabiltzea beharrezkotzat jo dute biek ere. 2017-2020 Kirol Ekipamenduen Planak 55 udalerri eta 567.000 biztanle hartu ditu. 53,8 milioi euroko inbertsioa du guztira, eta 10,6 milioi euroko laguntza bideratu du Gipuzkoako Foru Aldundiak.


Lehen aldiz 4 milioi eurotik gorako aurrekontua izango du Idiazabalek

Idiazabalgo Udalak 4.018.019,90 euroko aurrekontua onartu du urte honetarako. Lehen aldiz 4 milioi eurotik gorakoa izango da. Igoeraren arrazoi nagusia Foru Funtsaren igoera da, 1.729.846,29 euro jasoko baititu udalak bertatik, iaz baino %12 gehiago. 2021eko aurrekontuarekin alderatuta, %7 handiago izango da hala 2022 urtekoa. Gurutze Berri auzoko obra aurten esleitzea aurreikusi dute, 2.500.000 euro inguruko inbertsioa eginez.

Pertsonalaren atalean, %18ko igoera izango da. Batetik, brigada elektrikaria eta Landa garapen eta ingurumeneko teknikaria kontratatu dira arlo horietan zituzten hutsuneak betetzeko. Bestetik, udal garbitzaileen plantila osatu dute 3 garbitzaile berrirekin, seiko taldea osatuz. Lanpostuen balorazioa egin dute, langile bakoitzaren funtzioak eta soldatak berrikusteko prozesu batekin. Udalari zerbitzua ematen dioten hornitzaileen kontratuen errebisioa egiten ari da udala, eta kontraturik ez zuten zerbitzuak esleitzen ari da.

Bide horretatik gastu arruntak jaistea aurreikusten da. Argindar, igogailuen mantenimendu, alarma sistema, suteen aurkako sistema, sistema informatikoa eta hilerri zerbitzuen kontratuak errebisatuko dituztela azaldu du udalak, «efizientzia hobea lortu eta gastuak murrizte aldera». 114.700 euroko aurrekontua dute gastu horiek.

Irisgarritasuna hobetu

Herriko mantentze lanek aurrekontuaren zati garrantzitsua izango dute. Mugikortasunaren hobekuntza eta espazio publikoak hobetzeko egindako prozesuan jasotako proposamenetako batzuk aurrera eramango dituzte. Haurreskolako sarrera hobetu eta Arretxe eta Mujika jatetxearen inguruko espaloiak konponduko dituzte. 30.000 euro bideratuko dute irisgarritasuna hobetzera. Kaleen garbiketa eta lorezaintza zerbitzuak hobetzeko «apustu berezia» egin dute. Langileentzako Gipuzkoako kale garbiketa konbenioa aplikatzeko eskatu dute, zerbitzuaren kostea bikoiztuz, 240.000 eurorekin. Lorategiak eta parkeak txukuntzeko 15.000 euro bideratuko dituzte.

Iazko bidetik jarraituz, Gurutze Berri auzoko obra aurten esleitzea aurreikusi dute, 2.500.000 euroko aurrekontua izatea espero dute. Landa eremuari dagokionez, auzotarrek egindako proposamenen inbertsioetarako 30.000 euroko partida gordeko dute. Landa eremuko bideak konpontzeko 35.000 euro bideratuko dira, eta 20.000 euro auzo bideen mantenurako.

Kultura eta kirola

Herriko eragileen kultura, euskara, aisialdi eta kirol arloko ekimenei laguntzeko, 121.000 euroko partida gorde dute, eta udalaren kultur eta aisialdi programazioa indartzeko 218.000 euro. Pilarrene atzeko bizikleta pista konpontzea aurreikusi dute eta horretarako 15.000 euroko partida gorde da.

Ahalduntze Eskola laster jarriko dute martxan

Gizarte politikei dagokienez, Pilarrenea eguneko zentrora eta etxez etxeko zerbitzura 445.000 euro bideratuko dituzte, zaurgarritasun egoeran dauden pertsonei laguntzeko 36.500 euro, eta desgaitasuna duten adin txikikoen diru laguntzetara eta familia esku hartzeetara 10.400 euro. Berdintasun arloan «aurrerapauso garrantzitsua» emango da, lehen berdintasun planean jasotako ekintzak aurrera eramango dituztelako. Gainera, Idiazabalgo Ahalduntze Eskola abiatuko dute laster.


Aramaioko bost bertsolari lehian final laurdenetan

Dulantzin jokatuko dute bihar, zapatua, Zigoitian etzi eta maiatzaren 14an Aramaioko kultura etxean.

Apirilaren 1ean abiatu zuten, Amurrion, XV. Arabako Bertso- lari Txapelketa eta Biasterin, Trebiñun, Legution eta Langraitzen jokatu zituzten, gero, final zortzirenetako kanporaketak; bihar, zapatua, abiatuko dituzte final laurdenetako kanpora- ketak, Dulantziko Micaela Portilla Kultur Etxeko aretoan.

Aramaion hirugarrena

Paula Amilburu izango da Aramaioko ordezkari bakarra biharko kanporaketan, eta etzi, berriz, Manex Agirrek, Peru Abarrategik eta Xabi Igoak jardungo dute bertsotan, Zigoitiko kultura etxeko kanporaketan, 17:30ean hasiko da hori ere.

Maiatzaren 14an, berriz, Aramaioko kultura etxean izango da final laurdenetako azken kanporaketa eta herriko bertsolari bakarra igoko da taularen gainera: Andere Arriolabengoa. Maiatzaren 28an abiatuko dituzte finalaurrekoak, Araian, eta Gasteizen jokatuko da finala, ekainaren 11n.


Xuar taldearen lehenengo kontzertua

Lakuntzako uztaileko kultur egitarauan musikak garrantzia handia du.

Pato bakarlariak ireki zuen Lakuntzako kultur zerbitzuak prestatutako agenda. Kontzertuek pisu handia dute egitarauan. Larunbatean, uztailaren 10ean, 19:00etan, kultur etxean, Xuar gazte taldearen kontzertua izanen da. Xuarrek 2020ko martxoan eskaini behar zuen bere lehenengo kontzertua, baina pandemiagatik bertan behera utzi zuen. Hau izanen da, beraz, bere lehenengo emanaldia. Metal taldea da.

Kultur agenda

Larunbata 10

19:00, kultur etxea

Xuar taldearen kontzertua

Igandea 11

18:30, plaza

Beietz taldearen kontzertua

Asteazkena 14

16:00-20:00, igerilekua

Puzgarriak

Igandea 18

13:30, plaza

Amets taldearen kontzertua

Igandea 24

18:30, plaza

Jorge Sanchez bakarlariarekin Silvio Rodriguezen kantak


Udaleku irekietan izen emateko aukera zabaldu dute

Zabalik da Anoetako udaleku irekietan izena emateko epea. Lehenengo txanda ekainaren 28tik uztailaren 8ra izango da; eta bigarrena, berriz, uztailaren 12tik 23ra.

Dagoeneko izena eman dezakete bai udalekura joango diren haurrek, bai begirale izan nahi dutenek; izena emateko azken eguna maiatzaren 21a izango da guztientzat. Aurten udalekuak Gestión Deportiva Loiri S.L. enpresak kudeatuko ditu.

HH1 eta LH6 maila bitarteko haurrentzako izango dira udalekuak eta izen-ematea ikastolaren bitartez egingo da: haur guztiei izen-emate orria banatuko zaie, eta ondoren bueltan, irakasleari eman beharko diote. Herriko liburutegian ere izango dira izena emateko orriak; horiek liburutegian entregatu beharko dira beteta.

Udalekuei buruzko informazioa jasotzeko gurasoekin bilera ekainaren 17an izango da, auditorioan; eta bi txanda egingo dituzte: 17:30ean, euskaraz; eta 18:00tan, gazteleraz.

Begirale izan nahi dutenek, berriz, curriculuma bidali beharko dute aratz@loiri.eus helbidera; eta izena emateko azken eguna maiatzaren 21a izango da.


Getariako 'Esperantza' uretara itzuli da

Hamar egunez konfinatuta egon dira Getariako Arraun Elkarteko kideak arraunlari batek positibo eman ondoren koronabiruseko proban. Bigarren proban negatibo eman eta gero, Getariako arraunlariak lehen entrenamendua egin zuten atzo, itsasoan.

Klubean izandako positibo baten berri eman zuen arraun elkarteak pasa den aste hasieran, eta arraun elkartea osatzen zuten kide guztiek –arraunlariek, teknikoek zein zuzendaritzako kideek– konfinatuta egon behar izan dute hamar egunez. Aste honetan bertan egin diete bigarren PCR proba, eta bigarren proban positibo eman duen arraunlari batek izan ezik, gainontzeko guztiek negatibo eman dute. Hala, arraun elkarteak Esperantza trainerua berriro uretan jarri zuen atzo, datorren asteburuan Santanderren jokatuko diren estropadarako entrenatzeko.

KAE 1 ligan ari da lehiatzen Getaria, eta behin arraunlari batek positibo eman zuenean, liga beraren protokoloari jarraituz, lehiaketatik kanpo geratu ziren. Hala, larunbatean Getarian eta igandean Getxon jokatu ziren estropadetan ezin izan zuen Esperantzak parte hartu.


Osasun sistema desegiten ari direla salatu dute arloko langileek

Goierriko osasun zentroetako atarietan elkarretaratzeak egin zituzten atzo eguerdian, Lehen mailako arreta, nik bai lelopean, SATSE, ELA, LAB, CCOO eta UGT sindikatuek deituta. Araban, Bizkaian eta Gipuzkoan Lehen Mailako Arreta «desegiteko» «estrategia» aurrera doala salatu dute. Eta Osakidetza «berregitea» «premiazkoa» dela azpimarratu dute.Langileak «muga-mugan» ari direla lanean ohartarazi dute, «baliabide nahikorik gabe». «Ez dago errefortzurik, eta inoiz ez da iristen kanpoan dauden langileen ordezkapenik. Gainera, ez da ahalegina aitortzen eta ez dira langileen eskubideak errespetatzen». Fisikoki, psikologikoki eta emozionalki gaixotako langileetaz «abusatzen» ari direla gaineratu dute. Ondorioz, eskaintzen duten arreta «okertu» egin dela aitortu dute.Agintariei «beharrezkoak diren erreformak egiteko» eskatu diete. «Sendoak», ez «adabakiak». Inbertsioak, borondate politiko gehiago, lan-egonkortasuna, errespetu eta aitortza handiagoa, eta antolaketa hobea eskatu dituzte. «Lan baldintza hobeak, azken finean».Lortu bitartean protestan jarraituko dutela iragarri dute. Urtarrilean, esaterako, manifestazioak egingo dituzte Bilbon, Donostian eta Gasteizen.Herritarren babesaOsakidetzako langileen alboan hainbat herritar izan dira. Langileek txalo artean eskertu dute euren babesa.


Parte-hartze handia Italian parlamentariak gutxitzeko erreferendumean

Hauteslekuak ixtear direla, jende mordoa hurbildu da bozkatzera Italian atzotik egiten ari den erreferendumean. Guztira 345 parlamentari eta senatari gutxiago egongo dira neurria onartuz gero.


Gurutze Gorriko auzoko eskolara joan daiteke Ziburuko ikastola

Berrogeita hamar ikaslera heldurik, gune handi baten beharretan da Kaskarotenea ikastola. Gurutze Gorriko eskolako egoitzara joanez gela aski eta jantegia balituzke.

Urrun dira duela zazpi urte herriko etxearekin izan ziren kalapitak. Bederatzi urte ditu Ziburuko Kaskarotenea ikastolak, 50 ikasle, bosgarren urtea ireki berria, eta, jadaneko, leku handiago baten beharretan da. Herriko etxe berriarekin aterabide bat atzemana du, Seaska federazioak erosi zuen lurreko gunea utzi eta Gurutze Gorriko auzoko eskola publikoaren barneetara joateko.

Urte zaila izan zuen 2014koa Kaskarotenea ikastolak. Hasi berria zen, eta, aitzineko udalak eskola publikoa behin-behinean erabiltzea onartu ondoan, kanporatzea deliberatu zuen ikasturte hastapenean. Haurrentzat beste aterabiderik ez izanez, lekuan berean egotea erabaki zuen ikastolak, baina udalak auzitan ezarri zuen, eta «okupazio egun bakoitzeko» isuna pagatzera zigortu zuen auzitegiak. Guy Poulou orduko auzapeza ikastolari elektrika eteteraino joan zen. Ateka gaitz horretarik jalgitzeko, Seaskak jabe pribatu batekin adosturik lur baten erostea erabaki zuen, elkartasun kanpaina zabal bat dela medio 300.000 euroan eskuratu zuena. 2016ko apirilaren 9an estreinatu zuten ofizialki ikastola berria, eta, geroztik, lur horretan plantan eman prefabrikatuetan ari da.

Gaur egun, 50 ikaslera heldua da Kaskarotenea, eta hiru irakasle postu eta laurden ditu. Garapen bat izan du, argiki, azken sei urte horietan. «Lehendabiziko urteetan, nahiko toki bagenuen, eta bizi normal batera itzuli ginen», esplikatu du Kaskarotenea ikastolako gaur egungo lehendakari Xabi Bizkaik. Haur andana laster goiti joan da, eta «azken bizpahiru urteetan nahiko tinko ibili» direla aitortu du.

Bederen gela bat gehiagoren beharra lukete, baita pausa gela batena ere. Gehiago dena, jantegia ikastolatik kanpo dute. «Ikastolatik 200 metrora den lokal bat alokatu behar dugu jantegiarendako, eta eguerdiro haurrak harat eraman, eta ikastolarat berritz ekarri. Ez da biziki praktikoa».

Joan den urteko herriko etxeetako bozen kanpainan Ziburuko hautagai zerrenden itzulia egin zuen ikastolak, egoeraren berri emateko. «Galdegin genien sekula hautatuak baziren zein izanen zituzten aterabideak. Denek erantzun zuten, salbu herriko etxe ohikoek». Eneko Aldana auzapez berriaren zerrendarekin adostu zutena bestelakotu da geroztik, eta Gurutze Gorriko auzoko eskola publikoaren egoitzara joatea aurreikusi dute. «Jakinez eskola publikoak batzeko proiektua badela iraileko, guk errekuperatuko genuke Gurutze Gorriko eskola; auzo erdi-erdian dena. Guretzat berri biziki ona da», esplikatu du Bizkaik. Partikularki toki nasaia badelako han denen egiteko. «Gelarik aski badela segur da, eta tresnatua da, jadaneko: jantegia badu. Aterpea eta kirola egiteko lekua ere bai».

Bereziki ama eskolaren antolatzeko egokitze lan batzuk balituzkete egiteko, herriko etxearekin aipatzekoak dituztenak.

Lur prezioen meneko

Egoitza handiagoan izanez, azken urteetako emendatze dinamikak segituko duelako esperantza du Kaskarotenea ikastolako lehendakariak: «Jakinez aurten bosgarren eta azken urtea ireki dugula, orain ikastola osoa dugu ama eskolatik bosgarren urtera». Nahiz argi duen Ziburun haurren zenbatekoa apalduz doala, besteak beste, bertan bizitzea zaila bilakatu delako lurraren prezioa dela kausa.

«Guk emendatze hori izan dugu ikastolan, baina erran behar da eskola publikoetan haur andana bat galdu dutela, denek ezagutzen dugun etxebizitzen egoerarengatik», dio Bizkaik. Eskola publikoetan ageriagoa dena ikastolan ere ikusi dutela erran du: «Ikastolan ere ikasle batzuk galdu ditugu, burasoek Sarara, Hendaiara, Azkainera joan behar izan baitute Ziburun berean ez baitzuten atzematen prezio apalagoetan ez alokatzeko, ez erosteko etxebizitzarik». Herriko etxe berriak bizitegi sozialen egiteko dituen xedeek, menturaz, joera alda dezaketela hautematen du Bizkaik; familien etortzea ahalbidetzeko gisan.

Ziburuko ikastolako arduradunek ez dakite zuzen —gauzak pentsatu bezala gertatzen badira— noiz sartzen ahalko diren gune berrian. Datorren iraileko sartzean ez bada, heldu den urtarrilean izan daiteke, baina ez dute segurtamenik oraino. Eskola publikoen bateratzeko obrek dute lehentasuna.

Goizegi da errateko, bestalde, Seaskak Kaskarotenearentzat erosi zuen lurra zer bilakatuko den. Lekuan berean egonen da oraino zenbait hilabetez.


Zabalik da Kontzejupeko Pilota Txapelketaren XLV. edizioan izena emateko epea

Urriaren 14a, igandea, izango da Kontzejupeko XLV. Pilota Txapelketan izena emateko azken eguna. Aurtengorako benjaminen, kimuen, haurren, kadeteen, gazteen, nagusien eta nesken txapelketak antolatu dituzte, eta finalak San Andres egunean izango dira. Neurketa guztiak Kontzejupean jokatuko dituzte pilotariek, eta txapelketaren antolatzaileek jakinarazi dutenez, behin egutegia eginda, ez dute partida egunik aldatuko, pisuzko arrazoirik ez bada behintzat. Izena eman nahi duten herritarrek Whatsapp bidez 667 503 918 telefono zenbakira mezua bidali edo Gurea pilotalekura bertaratu beharko dute. Whatsapez inskribatzen direnek, pilotari bikotearen izen-abizenak eta adina zehaztu beharko dute mezuan.


Neskek garaipen garrantzitsua lortu dute eta mutilek, ezusteko porrota

Mutilek lehenengo aldiz galdu dute Aretxabaletan 3-0 eta neskek Gallarta gainditu dute.

Aste bukaerak bi aurpegi izan ditu Euskal Ligako boleibol taldeentzat. Larunbatean mutilek ezin izan zuten garaipena lortu Aretxabaletan jokatutako partiduan, 3-0 galdu eta gero. Lehen aldia da Aretxabaletako taldeak garaipena lortzen duela hernaniarren aurka.

Lehen jokoa oso burrukatua izan zen eta azkenean 28-26 irabazi zuten etxekoek. Horrek min haundia egin zien hernaniar jokalari gazteei, eta bigarren jokoa etxekoek errazago eraman zuten bere aldera 25-18eko tanteoarekin. Hirugarren jokoan hernaniarrek azken saiakera egin zuten, baina 25-23ko markagailuarekin amaitu zen. Beraz, 3-0 Aretxabaletako taldearentzako eta espero ez zen porrota hernaniarrek jaso zutena.

Neskek erraz, 3-0, gainditu zuten Gallarta

Neskek igande eguerdian kiroldegian ez zuten barkatu eta Gallarta bisitariari, 3-0, irabaztea lortu zuten. Lehen jokoan erabat gainditu zuten bisitari taldea eta 25-6ko emaitza adierazgarria izan zen. Bigarren jokoa orekatuagoa izan zen, bisitariek hobetu eta etxekoen erlajazio puntuak 27-25era eraman zuen jokoa. Hirugarren eta azken jokoan berriro ere etxekoak nagusi izan ziren, 25-11ko tanteoarekin. Garaipen honek, segurtasuna emango dio taldeari gorantz begiratzeko.


Hainbat kaletako zola berrituta

Zoruan zeuden irregulartasunak kendu dituzte.

Olatzagutiko Udalak 134.000 euroko inbertsioa egin du herriko hainbat kaleetako zorua berritu eta behar bezala uzteko. Lan horien ondorioz, Kale Nagusiko zati handi batek, Vicente Argomaniz plazak, San Francisco kalea osoak, Sancti Espiritu eta Larratxota kaleetako zati txiki batek eta Insumisio plazako beste zati txiki batek asfaltozko zoru berria dute. Lan horiek ilbeltzean egin ziren eta bi aste iraun zuten. Horien ondorioz, zorutik zuloak eta irregulartasunak desagertu dira. Gainera, zoru berriaren gainean ohiko seinaleak marraztu dituzte pinturaz, baita non ezin den aparkatu ere.


Aretxabaletako atentatuaren auzian errugabetzat jo dituzte 'Kubati' eta Latasa

Espainiako Auzitegi Nazionalak absolbitu egin ditu Antton Lopez Ruiz Kubati eta Jose Miguel Latasa Getaria Fermin preso ohiak. Pasa den astean epaitu zituzten 1986ko uztailaren 26ko goizaldean Aretxabaletako kuartelaren aurka egindako atentatuagatik. Gaur jakitera eman den epaian errugabetzat jo dituzte, beraien aurkako "froga zuzenik" ez dagoela argudiatuta.

Orain dela 34 urte Aretxabaletan egindako atentatu hartan, Terrorismoaren Aurkako Landa taldeko (GAR) bi guardia zibil hil ziren. Epaiketan, Kubati-k eta Latasak, biek adierazi zuten, ez zutela Aretxabaletako atentatuan parte hartu; fiskaltzak aldiz, 66 urteko espetxe zigorra eskatzen zuen akusatuentzako.

Epaileek gaur aditzera eman dutenez, akusatuen kontrako froga bakarra erasoan erabilitako PVCzko hodi batzuetan haien hatz markak agertu izana da. Baina ez dago "beste zantzurik, ezta froga zuzenik ere" hodiak manipulatzea baino zerbait gehiago egin zutela esateko. Izan ere, ez zuten topatu haien hatz markarik erasoan erabili baina lehertu ez ziren lehergailu batzuetan. Gainera, nabarmendu dute uztailaren 25eko gau berean beste eraso batean parte hartzeagatik zigorra jarri zitzaiela akusatuei –Guardia Zibilak Ordizian zuen kuartelaren kontrako erasoa–.

1988an itxi egin zuten kasua, froga faltagatik. Geroago, beste bi alditan ere eskatu zuen Fiskaltzak berriro zabaltzeko: 1997an eta 2001ean.


'Encanto'

Encanto filma proiektatuko dute. Sarrerek lau euro balio dute.


Ruben Garciak kontratua berritu du Osasunarekin 2024ra arte

Kluba eta jokalaria akordiora iritsi dira bi aldeak lotzen dituen kontratua berritzeko. Ruben Garciaren etete klausula 10 milioi eurokoa da.

Ruben Garciak kontratua berritu du Osasunarekin 2024ko ekainaren 30era arte. Kontratu-berritzearekin batera, jokalariaren etete klausula hamar milioi eurokoa izango da Santander Ligan.

2018ko udan iritsi zen Ruben Garcia Osasunara, Levantetik, nahiz eta Bigarren Mailako Sportingen jokatu zuen Iruñeara iritsi aurreko denboraldia. Talde gorritxoarekin jokatu zuen lehen denboraldian zazpi gol sartu zituen, eta jokalari garrantzitsua izan zen taldeak Lehen Mailara igo zen urtean. 2019ko udan Osasunak Levanterekin itxi zuen Ruben Garciaren fitxaketa eta futbolariak 8 gol sartu zituen. Denboraldi honetan, gol bat sartu du lau partidatan; konkretuki, Cadizen kontra sartu zuena Ramon de Carranza estadioan.